text:
भारतीय वाङ्गमय मे मिथिलाक महत्व सर्वोपरि अछि । मिथिलाक यश-पताका जनक, याज्ञवल्क्य, गौतम, कणाद, कुमारिल भट्ट, वाचस्पति मिश्र, उदयनाचार्य आदि छथि । ई लोकनि संस्कृतोक विद्वान रहथि ।
आधुनिक मिथिलाक विकास यात्रा प्रारम्भ होइछ 1880 ई. सँ । कपिश्वर चंदा झा द्वारा लिखित मैथिली भाषा रामायण सँ । बाल्मीकि रामायण व महाभारत ग्रंथक विभिन्न भाषा मे रचना सेहो भऽ गेल छल आ जाहि भाषा मे रामायण व महाभारतक रचना भेल तहिये सँ ओहि भाषाक विकास यात्रा आरंभ होइछ । मैथिली भाषा मे रामायणक रचना पछातिए भेल । मैथिली भाषाक विकास यात्रा कें आगु बढ़ौलनि बाबू भोलालाल दास, मिथिला केशरी जानकीनंदन सिंह, डा. कांचीनाथ झा ‘किरण’, पं. हरिश्चन्द्र मिश्र ‘मिथिलेन्दु’, डा. लक्ष्मण झा आदि ।
विभूति शब्दक अर्थ जे कोनो व्यक्ति द्वारा समाज मे विशिष्ट कार्यक सम्पादित करब होइछ । एहि विशिष्टताक हेतु ओ समाजक विभूति मे परिगणित भऽ जाइत छथि । एहि लेख मे चर्चा करब मिथिला समाज मे विशिष्ट काजक माध्यम सँ जन-जन कें हृदय मे सदाक लेल जगह बनेनिहार – कांचीनाथ झा ‘किरण’ जीक ।
किरण जीक जन्म 01 दिसम्बर,1906 ई. कें धर्मपुर, ऊजान, जिला – दरभंगा मे भेल छलनि । हिनक प्रारंभिक शिक्षा गामहि मे भेल । घरक आर्थिक स्थिति दयनीय छल । हिनक कुटुम्ब राजा टंक नाथ चौधरी, रजौड़ स्टेट (बंगलादेश) सँ जुड़ल छलाह । राजा साहेब गरीब आ मेधावी छात्र कें अपना ओहिठाम राखि पढ़ाबैथ । किरणजी ओहिठाम सँ मैट्रिक पास कयलनि । मैट्रिक पास कयला उपरांत किरणजी बनारस सँ आयुर्वेदाचार्य भेला सन् 1935 ई. मे । बनारस मे आयुर्वेद कओलेज मे प्राध्यापकक चाकरी भेट गेलनि ।
मिथिला भाषा मे रामायणक रचना भेला सँ प्रवासी मैथिल मे जागृति आयल । 1905 ई. मे जयपुर (राजस्थान) सँ विद्या वाचस्पति मधुसूदन झा ‘मैथिल हित साधन’ पत्रिकाक प्रकाशन आरम्भ कयलनि । 1906 ई. मे बनारस सँ महामहोपाध्याय मुरलीधर झा ‘मिथिला मोद पत्रिकाक’ शंखनाद कयलनि । तहिया बनारस संस्कृतक पठन-पाठनक केन्द्र छल । पछांति 1908 ई. मे दरभंगा राज सँ ‘ मिथिला मिहिरक’ प्रकाशन प्रारम्भ भेल । चमत्कार भेल कोलकाता मे, जखन 1919 ई. मे कोलकाता विश्वविद्यालय मे मैथिली भाषाक मान्यता एम. ए. धरि भेटल । एकर श्रेय जाइत छनि पुरनियां निवासी ब्रजमोहन ठाकुर जीकें । ठाकुरजी पेशा सँ वकील छलाह ।
1930 ई. मे मदनमोहन मालवीयजी द्वारा बनारस हिन्दू विश्वविद्यालयक स्थापना भेल । 1950 ई. मे किरण जीक नेतृत्व मे एक प्रतिनिधिमंडल मालवीयजी सँ भेंट कयलक । मालवीयजी कहलथिन जे हम अहाँक भाषा कें मान्यता पूर्वहिं दऽ देलौं । मालवीय जीक इशारा हिन्दी सँ छलनि । किरणजी कहलथिन – जे हमर भाषा हिन्दी नहि अपितु मैथिली थिक । की अपने हमर भाषा बुझि जयबैक ? मालवीयजी सहर्ष स्वीकार करैत कहलथि – ‘जे हम अहाँक भाषा सुगमतापूर्वक बुझैत छी । ‘तखन ठीक छैक, अपने बकरी कें शोर पाड़ियौक।’ मालवीयजी बकरी के ‘इधर आओ’ कहलथिन । पुनः हुनका सँ कहल गेलैन्ह जे बकरी के बैलेबियौ । मालवीयजी फेर बकरी कें कहलथिन – ‘उधर जाओ ।’ ई लोकनि कहलथिन जे मैथिली मे बकरी कें बजाओल जेबाक लेल ‘हर्र-हर्र’ कहल जाइत छैक, तहिना ‘लिह-लिह’ कहि बकरी कें बैलाओल जाइत छैक । मालवीयजी अचंभित आ स्तब्ध रहि गेलाह । फेर ई लोकनि ‘अईठार, चिनुआर’ आदि शब्दक प्रयोग कयलथिन । मालवीयजी गुम्मे रहि गेलाह आ तत्क्षण 1935 ई. मे बनारस हिन्दू विश्वविद्यालय मे मैथिली भाषाक मान्यता एम ए धरि भेटल ।
दरभंगा मे बाबू भोलालाल दास, मैथिलीक विकासक बीड़ा उठौने रहथि । हिनक संस्था छल – ‘मैथिली साहित्य परिषद् ।’ परिषद् संरक्षित रहय दरभंगा राज सँ । 1939 ई. मे पटना विश्वविद्यालय मे मैथिली कें स्वीकृति भेटल मैट्रिक धरि । आब मैथिली हाई स्कूलक भाषा भऽ गेल आ कालांतर मे बीए, एमए तथा पीएचडी मैथिली मे होमय लागल ।
मैथिलीक विकास जाधरि मिथिलाक माइट-पाइन पर नहि हयत ताधरि मैथिलीक विकास स्वप्नवते रहत । ई सोचि किरणजी प्राध्यापकीय चाकरी कें तिलांजली देलैन आ आबि गेलाह गाम । मैट्रिक पास रहैथ तैं सरिसब हाई स्कूल मे मास्टर भऽ गेलाह । गाम मे मास्टर भऽ गेला सँ छात्र लोकनि सँ संबंध जोड़लनि । क्षेत्रक प्रबुद्ध मैथिल प्रेमी कें संङौर कयलनि आ ‘विद्यापति परिषद्क’ गठन कयलनि । क्षेत्र मे जन-जागरण अभियान प्रारम्भ कयलनि । एक दिश जागरण अभियान आ दोसर दिश आई ए, बीए, एमए आ पीएचडी कयलनि किरणजी । तत्पश्चात् किरणजी हाई स्कूल सँ इस्तीफा दऽ चन्द्रधारी मिथिला कओलेजक प्राध्यापक भेलाह । किरणजी मैथिली साहित्य मे कविता, कथा, उपन्यास आदि लिखलनि । सरिपहुं किरणजी मिथिलाक विभूति थिकाह जे मानव जीवन कें सार्थक कयलनि । तिल-तिल कें जड़ैत मैथिल समाज कें प्रकाश दैत रहलाह । 1989 ई. मे साहित्य अकादमी पुरस्कार सम्मान सँ सम्मानित भेलाह ‘मैथिली महाकाव्यक’ रचना कय कें ।
किरण जीक स्वाभाव आ सामीप्यक चर्चा करैत श्रद्धेय श्री कमलेश झाजी एक संस्मरण सुनेलथि । सुनू हुनकहिं शब्द मे -1985 ई. क बात थिक । किरणजी गाम मे आजीवन ‘जानकी नवमी’ मनाबैथ । हम, मैथिलीपुत्र प्रदीप जीक संगे पुअर होम, दरभंगा मे रहैथ छलौं । प्रदीपजी कहलनि – चलु कमलेशजी, किरण जीक गाम । 12 बजे ट्रेन छै । दरभंगा रेलवे टीसन पर भीम भाई ( डा. भीमनाथ झा) संग भऽ गेलाह । सकरी पहूँच गेल रहि । रहिका सँ उदय चन्द्र झा ‘विनोद’ आदि सकरी आबि गेल रहथि । सकरी सँ झंझारपुर जाय वाली रेलगाड़ीक परिचालन कोनो कारणवश बंद रहैक । सकरी टीसन पर हमरालोकनि ढ़ठा गेलौं । अगत्या एकटा गाड़ी सकरी सँ आठ बजे राति मे खुजल आ हमरालोकनि लोहना टीसन उतरि सभा-स्थल पर पहुँचलौं । सभाक अंतिम बिध भऽ रहल छलैक अर्थात् अध्यक्षीय अभिभाषण । एतेक लोक के देखैत देरि किरणजी सभा कें चालू रखबाक आदेश देलथिन । हमरालोकनि भाषण-भूषण देलौं । भोजनोपरांत रात्रि विश्राम सभा-स्थले पर भेल । चन्द्रभानू सिंह कें घोंघडीहा जेबाक छलनि । चन्द्रभानू सिंह कें परातिए नींद टूटल । प्रदीपजी अपन गाम कथबार चलि गेलाह । मधेपुर कओलेज सँ आयल प्रो. देवकांत मिश्र रहि गेल छलथि । 6 बजे हम आओर चन्द्रभानू सिंह, किरणजी सँ आर्शीवाद लेबाक हेतु हुनका दलान पर पहुँच जाइत छी । रेलगाड़ी आठ बजे भिनसरे छैक । साढ़े सात बजे हम आ चन्द्रभानू सिंह महाकवि किरण जीकें प्रणाम कऽ बिदा लैत छी । टीसनक पूब पाकड़ि गाछक चबुतरा पर गाड़ीक प्रतीक्षा मे बैस जाइत छी । एतबहिं काल मे हमरालोकनि देखैत छी जे आदरणीय किरणजी टुघरल-टुघरल बेंत खटखटाबैत चलि आबि रहल छथि । लऽग एला पर कहलिएनि जे – अपने एबाक कष्ट कियेक केलियैक ? अहींक लऽग सँ तऽ हमरालोकनि आयले रहि । किरणजी कहलनि – कार्यकर्त्ता टीसन पर रहैथ आ हम दलान पर रहि ? ई हमरा बर्दाश्त नहि अछि ।
किरणजी नहि बैसलाह । ओ ठारे-ठार अपन अतीत मे हेरा गेलाह । कहय लगलाह – जे जन जागरण अभियान पहिने सप्ताह व्यापी तखन पखवार व्यापी पुनः मास व्यापी चलौने रहि । हमरा संग मे सभ बेमार पड़ैत गेलाह आ हमहुँ सत्ताइसम् दिन बेमार पड़ि गेलौं । पूछलिएन्हि कोना जन जागरण अभियान चलबैत रहियैक ? किरणजी बजला – स्कूल सँ जखन चारि बजे बेरिया मे छुट्टी हुअय तखन अपन साइकिलक कैरियर पर सतरंजी बान्हि ली । गामक चौबटिया पर सतरंजी पसारि कविता आ भाषण करी । राति मे नौ-दस बजे घर घूमि । आ ककरौ ओहिठाम अन्न ग्रहण नहि करी । चायक प्रथा रहबे नहि करैय । धोखा धोखी सँ कदाचित पानि पिया जाय । इएह रहय जन-जागरण अभियान । ता गाड़ी आबि चुकल छल आ हमरालोकनि भारी मोने एहेन मैथिली विभूति सँ बिदा लेलौं । किरणजी 09 अप्रैल, 1989 कें सदाक लेल हमरा सभ सँ बिदा लय महाप्रस्थान कयलनि


c: text/html

text:
मानुषिमिह संस्कृताम्
अहाँकेँ सूचित करैत हर्ष भऽ रहल अछि, जे ‘विदेह’ प्रथम मैथिली पाक्षिक ई पत्रिका केर २० टा अंक http://www.videha.co.in/
पर ई-प्रकाशित भऽ चुकल अछि। “वि दे ह” प्रथम मैथिली पाक्षिक ई-पत्रिका मासक १ आऽ १५ तिथिकेँ http://www.videha.co.in/ पर ई-प्रकाशित होइत अछि। एकरा एखन धरि (१ जनवरी २००८ सँ २५ अक्टूबर २००८ धरि) ६२ देशसँ ९९,४१३ बेर देखल गेल अछि (गूगल एनेलेटिक्स डाटा)। विदेहक सालाना २५ म अंक (०१ जनवरी २००९) प्रिंट फॉर्ममे सेहो आएत। २.अहाँसँ सेहो “विदेह” लेल रचना आमन्त्रित अछि। यदि अहाँ पाक्षिक रूपेँ विदेहक हेतु अपन रचना पठा सकी, तँ हमर सभक मनोबल बढ़त।
३.कृपया अपन रचनाक संग अपन फोटो सेहो अवश्य पठायब। अपन संक्षिप्त आत्मकथात्मक परिचय, अपन भाषामे, सेहो पठेबाक कष्ट करब, जाहिसँ पाठक रचनाक संग रचनाकारक परिचय, ताहि प्रकारसँ , सेहो प्राप्त कए सकथि।
“विदेह” पढबाक लेल देखू-
आऽ अपन रचना-सुझाव-टीका-टिप्पणी ई-मेलसँ पठाऊ-
ggajendra@videha.com पर।
टिप्पणी: विदेहक लोगोक संग देल ” मानुषिमिह संस्कृताम् ” केर सम्बन्धमे। मैथिली भाषा जगज्जननी सीतायाः भाषा आसीत् – हनुमन्तः उक्तवान- मानुषीमिह संस्कृताम्। जखन हनुमान रामक संदेश लऽ सीता लग लंकाक अशोक वाटिका गेलाह तँ सोचलन्हि जे रावण संस्कृत बजैत अछि। यदि हम रामक संदेश संस्कृतमे सीताकेँ देबन्हि तँ ओऽ हमरा रावणक छद्म रूप बुझि संदेह करतीह। हमरा मानुषी आऽ संस्कृत (मानुषीमिह संस्कृताम्) दुनू अबैत अछि, से ओऽ सीताक भाषा मानुषीमे रामक संदेश देलन्हि। वाल्मीकि रामायणक सुन्दर काण्डक ई मानुषी भाषा आजुक मैथिलीक प्राचीनतम लिखित प्रमाण अछि।
मैथिलीक मानक लेखन-शैली
१.मैथिली अकादमी, पटना आऽ २.नेपालक मैथिली भाषा वैज्ञानिक लोकनि द्वारा बनाओल मानक शैली।
१.मैथिली अकादमी, पटना द्वारा निर्धारित मैथिली लेखन-शैली
1. जे शब्द मैथिली-साहित्यक प्राचीन कालसँ आइ धरि जाहि वर्त्तनीमे प्रचलित अछि, से सामान्यतः ताहि वर्त्तनीमे लिखल जाय- उदाहरणार्थ-
ग्राह्य
एखन
ठाम
जकर,तकर
तनिकर
अछि
अग्राह्य
अखन,अखनि,एखेन,अखनी
ठिमा,ठिना,ठमा
जेकर, तेकर
तिनकर।(वैकल्पिक रूपेँ ग्राह्य)
ऐछ, अहि, ए।
2. निम्नलिखित तीन प्रकारक रूप वैक्लपिकतया अपनाओल जाय:भ गेल, भय गेल वा भए गेल। जा रहल अछि, जाय रहल अछि, जाए रहल अछि। कर’ गेलाह, वा करय गेलाह वा करए गेलाह।
3. प्राचीन मैथिलीक ‘न्ह’ ध्वनिक स्थानमे ‘न’ लिखल जाय सकैत अछि यथा कहलनि वा कहलन्हि।
4. ‘ऐ’ तथा ‘औ’ ततय लिखल जाय जत’ स्पष्टतः ‘अइ’ तथा ‘अउ’ सदृश उच्चारण इष्ट हो। यथा- देखैत, छलैक, बौआ, छौक इत्यादि।
5. मैथिलीक निम्नलिखित शब्द एहि रूपे प्रयुक्त होयत:जैह,सैह,इएह,ओऐह,लैह तथा दैह।
6. ह्र्स्व इकारांत शब्दमे ‘इ’ के लुप्त करब सामान्यतः अग्राह्य थिक। यथा- ग्राह्य देखि आबह, मालिनि गेलि (मनुष्य मात्रमे)।
7. स्वतंत्र ह्रस्व ‘ए’ वा ‘य’ प्राचीन मैथिलीक उद्धरण आदिमे तँ यथावत राखल जाय, किंतु आधुनिक प्रयोगमे वैकल्पिक रूपेँ ‘ए’ वा ‘य’ लिखल जाय। यथा:- कयल वा कएल, अयलाह वा अएलाह, जाय वा जाए इत्यादि।
8. उच्चारणमे दू स्वरक बीच जे ‘य’ ध्वनि स्वतः आबि जाइत अछि तकरा लेखमे स्थान वैकल्पिक रूपेँ देल जाय। यथा- धीआ, अढ़ैआ, विआह, वा धीया, अढ़ैया, बियाह।
9. सानुनासिक स्वतंत्र स्वरक स्थान यथासंभव ‘ञ’ लिखल जाय वा सानुनासिक स्वर। यथा:- मैञा, कनिञा, किरतनिञा वा मैआँ, कनिआँ, किरतनिआँ।
10. कारकक विभक्त्तिक निम्नलिखित रूप ग्राह्य:-हाथकेँ, हाथसँ, हाथेँ, हाथक, हाथमे। ’मे’ मे अनुस्वार सर्वथा त्याज्य थिक। ‘क’ क वैकल्पिक रूप ‘केर’ राखल जा सकैत अछि।
11. पूर्वकालिक क्रियापदक बाद ‘कय’ वा ‘कए’ अव्यय वैकल्पिक रूपेँ लगाओल जा सकैत अछि। यथा:- देखि कय वा देखि कए।
12. माँग, भाँग आदिक स्थानमे माङ, भाङ इत्यादि लिखल जाय।
13. अर्द्ध ‘न’ ओ अर्द्ध ‘म’ क बदला अनुसार नहि लिखल जाय, किंतु छापाक सुविधार्थ अर्द्ध ‘ङ’ , ‘ञ’, तथा ‘ण’ क बदला अनुस्वारो लिखल जा सकैत अछि। यथा:- अङ्क, वा अंक, अञ्चल वा अंचल, कण्ठ वा कंठ।
14. हलंत चिह्न नियमतः लगाओल जाय, किंतु विभक्तिक संग अकारांत प्रयोग कएल जाय। यथा:- श्रीमान्, किंतु श्रीमानक।
15. सभ एकल कारक चिह्न शब्दमे सटा क’ लिखल जाय, हटा क’ नहि, संयुक्त विभक्तिक हेतु फराक लिखल जाय, यथा घर परक।
16. अनुनासिककेँ चन्द्रबिन्दु द्वारा व्यक्त कयल जाय। परंतु मुद्रणक सुविधार्थ हि समान जटिल मात्रा पर अनुस्वारक प्रयोग चन्द्रबिन्दुक बदला कयल जा सकैत अछि। यथा- हिँ केर बदला हिं।
17. पूर्ण विराम पासीसँ ( । ) सूचित कयल जाय।
18. समस्त पद सटा क’ लिखल जाय, वा हाइफेनसँ जोड़ि क’ , हटा क’ नहि।
19. लिअ तथा दिअ शब्दमे बिकारी (ऽ) नहि लगाओल जाय।
20. अंक देवनागरी रूपमे राखल जाय।
21.किछु ध्वनिक लेल नवीन चिन्ह बनबाओल जाय। जा’ ई नहि बनल अछि ताबत एहि दुनू ध्वनिक बदला पूर्ववत् अय/ आय/ अए/ आए/ आओ/ अओ लिखल जाय। आकि ऎ वा ऒ सँ व्यक्त कएल जाय।
ह./- गोविन्द झा ११/८/७६ श्रीकान्त ठाकुर ११/८/७६ सुरेन्द्र झा “सुमन” ११/०८/७६
२.नेपालक मैथिली भाषा वैज्ञानिक लोकनि द्वारा बनाओल मानक शैली
मैथिलीमे उच्चारण तथा लेखन
१.पञ्चमाक्षर आ अनुस्वार: पञ्चमाक्षरान्तर्गत ङ, ञ, ण, न एवं म अबैत अछि। संस्कृत भाषाक अनुसार शब्दक अन्तमे जाहि वर्गक अक्षर रहैत अछि ओही वर्गक पञ्चमाक्षर अबैत अछि। जेना-
अङ्क (क वर्गक रहबाक कारणे अन्तमे ङ् आएल अछि।)
पञ्च (च वर्गक रहबाक कारणे अन्तमे ञ् आएल अछि।)
खण्ड (ट वर्गक रहबाक कारणे अन्तमे ण् आएल अछि।)
सन्धि (त वर्गक रहबाक कारणे अन्तमे न् आएल अछि।)
खम्भ (प वर्गक रहबाक कारणे अन्तमे म् आएल अछि।)
उपर्युक्त बात मैथिलीमे कम देखल जाइत अछि। पञ्चमाक्षरक बदलामे अधिकांश जगहपर अनुस्वारक प्रयोग देखल जाइछ। जेना- अंक, पंच, खंड, संधि, खंभ आदि। व्याकरणविद पण्डित गोविन्द झाक कहब छनि जे कवर्ग, चवर्ग आ टवर्गसँ पूर्व अनुस्वार लिखल जाए तथा तवर्ग आ पवर्गसँ पूर्व पञ्चमाक्षरे लिखल जाए। जेना- अंक, चंचल, अंडा, अन्त तथा कम्पन। मुदा हिन्दीक निकट रहल आधुनिक लेखक एहि बातकेँ नहि मानैत छथि। ओलोकनि अन्त आ कम्पनक जगहपर सेहो अंत आ कंपन लिखैत देखल जाइत छथि।
नवीन पद्धति किछु सुविधाजनक अवश्य छैक। किएक तँ एहिमे समय आ स्थानक बचत होइत छैक। मुदा कतोकबेर हस्तलेखन वा मुद्रणमे अनुस्वारक छोटसन बिन्दु स्पष्ट नहि भेलासँ अर्थक अनर्थ होइत सेहो देखल जाइत अछि। अनुस्वारक प्रयोगमे उच्चारण-दोषक सम्भावना सेहो ततबए देखल जाइत अछि। एतदर्थ कसँ लऽकऽ पवर्गधरि पञ्चमाक्षरेक प्रयोग करब उचित अछि। यसँ लऽकऽ ज्ञधरिक अक्षरक सङ्ग अनुस्वारक प्रयोग करबामे कतहु कोनो विवाद नहि देखल जाइछ।
२.ढ आ ढ़ : ढ़क उच्चारण “र् ह”जकाँ होइत अछि। अतः जतऽ “र् ह”क उच्चारण हो ओतऽ मात्र ढ़ लिखल जाए। आनठाम खालि ढ लिखल जएबाक चाही। जेना-
ढ = ढाकी, ढेकी, ढीठ, ढेउआ, ढङ्ग, ढेरी, ढाकनि, ढाठ आदि।
ढ़ = पढ़ाइ, बढ़ब, गढ़ब, मढ़ब, बुढ़बा, साँढ़, गाढ़, रीढ़, चाँढ़, सीढ़ी, पीढ़ी आदि।
उपर्युक्त शब्दसभकेँ देखलासँ ई स्पष्ट होइत अछि जे साधारणतया शब्दक शुरूमे ढ आ मध्य तथा अन्तमे ढ़ अबैत अछि। इएह नियम ड आ ड़क सन्दर्भ सेहो लागू होइत अछि।
३.व आ ब : मैथिलीमे “व”क उच्चारण ब कएल जाइत अछि, मुदा ओकरा ब रूपमे नहि लिखल जएबाक चाही। जेना- उच्चारण : बैद्यनाथ, बिद्या, नब, देबता, बिष्णु, बंश, बन्दना आदि। एहिसभक स्थानपर क्रमशः वैद्यनाथ, विद्या, नव, देवता, विष्णु, वंश, वन्दना लिखबाक चाही। सामान्यतया व उच्चारणक लेल ओ प्रयोग कएल जाइत अछि। जेना- ओकील, ओजह आदि।
४.य आ ज : कतहु-कतहु “य”क उच्चारण “ज”जकाँ करैत देखल जाइत अछि, मुदा ओकरा ज नहि लिखबाक चाही। उच्चारणमे यज्ञ, जदि, जमुना, जुग, जाबत, जोगी, जदु, जम आदि कहल जाएवला शब्दसभकेँ क्रमशः यज्ञ, यदि, यमुना, युग, याबत, योगी, यदु, यम लिखबाक चाही।
५.ए आ य : मैथिलीक वर्तनीमे ए आ य दुनू लिखल जाइत अछि।
प्राचीन वर्तनी- कएल, जाए, होएत, माए, भाए, गाए आदि।
नवीन वर्तनी- कयल, जाय, होयत, माय, भाय, गाय आदि।
सामान्यतया शब्दक शुरूमे ए मात्र अबैत अछि। जेना एहि, एना, एकर, एहन आदि। एहि शब्दसभक स्थानपर यहि, यना, यकर, यहन आदिक प्रयोग नहि करबाक चाही। यद्यपि मैथिलीभाषी थारूसहित किछु जातिमे शब्दक आरम्भोमे “ए”केँ य कहि उच्चारण कएल जाइत अछि।
ए आ “य”क प्रयोगक प्रयोगक सन्दर्भमे प्राचीने पद्धतिक अनुसरण करब उपयुक्त मानि एहि पुस्तकमे ओकरे प्रयोग कएल गेल अछि। किएक तँ दुनूक लेखनमे कोनो सहजता आ दुरूहताक बात नहि अछि। आ मैथिलीक सर्वसाधारणक उच्चारण-शैली यक अपेक्षा एसँ बेसी निकट छैक। खास कऽ कएल, हएब आदि कतिपय शब्दकेँ कैल, हैब आदि रूपमे कतहु-कतहु लिखल जाएब सेहो “ए”क प्रयोगकेँ बेसी समीचीन प्रमाणित करैत अछि।
६.हि, हु तथा एकार, ओकार : मैथिलीक प्राचीन लेखन-परम्परामे कोनो बातपर बल दैत काल शब्दक पाछाँ हि, हु लगाओल जाइत छैक। जेना- हुनकहि, अपनहु, ओकरहु, तत्कालहि, चोट्टहि, आनहु आदि। मुदा आधुनिक लेखनमे हिक स्थानपर एकार एवं हुक स्थानपर ओकारक प्रयोग करैत देखल जाइत अछि। जेना- हुनके, अपनो, तत्काले, चोट्टे, आनो आदि।
७.ष तथा ख : मैथिली भाषामे अधिकांशतः षक उच्चारण ख होइत अछि। जेना- षड्यन्त्र (खड़यन्त्र), षोडशी (खोड़शी), षट्कोण (खटकोण), वृषेश (वृखेश), सन्तोष (सन्तोख) आदि।
८.ध्वनि-लोप : निम्नलिखित अवस्थामे शब्दसँ ध्वनि-लोप भऽ जाइत अछि:
(क)क्रियान्वयी प्रत्यय अयमे य वा ए लुप्त भऽ जाइत अछि। ओहिमेसँ पहिने अक उच्चारण दीर्घ भऽ जाइत अछि। ओकर आगाँ लोप-सूचक चिह्न वा विकारी (’ / ऽ) लगाओल जाइछ। जेना-
पूर्ण रूप : पढ़ए (पढ़य) गेलाह, कए (कय) लेल, उठए (उठय) पड़तौक।
अपूर्ण रूप : पढ़’ गेलाह, क’ लेल, उठ’ पड़तौक।
पढ़ऽ गेलाह, कऽ लेल, उठऽ पड़तौक।
(ख)पूर्वकालिक कृत आय (आए) प्रत्ययमे य (ए) लुप्त भऽ जाइछ, मुदा लोप-सूचक विकारी नहि लगाओल जाइछ। जेना-
पूर्ण रूप : खाए (य) गेल, पठाय (ए) देब, नहाए (य) अएलाह।
अपूर्ण रूप : खा गेल, पठा देब, नहा अएलाह।
(ग)स्त्री प्रत्यय इक उच्चारण क्रियापद, संज्ञा, ओ विशेषण तीनूमे लुप्त भऽ जाइत अछि। जेना-
पूर्ण रूप : दोसरि मालिनि चलि गेलि।
अपूर्ण रूप : दोसर मालिन चलि गेल।
(घ)वर्तमान कृदन्तक अन्तिम त लुप्त भऽ जाइत अछि। जेना-
पूर्ण रूप : पढ़ैत अछि, बजैत अछि, गबैत अछि।
अपूर्ण रूप : पढ़ै अछि, बजै अछि, गबै अछि।
(ङ)क्रियापदक अवसान इक, उक, ऐक तथा हीकमे लुप्त भऽ जाइत अछि। जेना-
पूर्ण रूप: छियौक, छियैक, छहीक, छौक, छैक, अबितैक, होइक।
अपूर्ण रूप : छियौ, छियै, छही, छौ, छै, अबितै, होइ।
(च)क्रियापदीय प्रत्यय न्ह, हु तथा हकारक लोप भऽ जाइछ। जेना-
पूर्ण रूप : छन्हि, कहलन्हि, कहलहुँ, गेलह, नहि।
अपूर्ण रूप : छनि, कहलनि, कहलौँ, गेलऽ, नइ, नञि, नै।
९.ध्वनि स्थानान्तरण : कोनो-कोनो स्वर-ध्वनि अपना जगहसँ हटिकऽ दोसरठाम चलि जाइत अछि। खास कऽ ह्रस्व इ आ उक सम्बन्धमे ई बात लागू होइत अछि। मैथिलीकरण भऽ गेल शब्दक मध्य वा अन्तमे जँ ह्रस्व इ वा उ आबए तँ ओकर ध्वनि स्थानान्तरित भऽ एक अक्षर आगाँ आबि जाइत अछि। जेना- शनि (शइन), पानि (पाइन), दालि ( दाइल), माटि (माइट), काछु (काउछ), मासु(माउस) आदि। मुदा तत्सम शब्दसभमे ई नियम लागू नहि होइत अछि। जेना- रश्मिकेँ रइश्म आ सुधांशुकेँ सुधाउंस नहि कहल जा सकैत अछि।
१०.हलन्त(्)क प्रयोग : मैथिली भाषामे सामान्यतया हलन्त (्)क आवश्यकता नहि होइत अछि। कारण जे शब्दक अन्तमे अ उच्चारण नहि होइत अछि। मुदा संस्कृत भाषासँ जहिनाक तहिना मैथिलीमे आएल (तत्सम) शब्दसभमे हलन्त प्रयोग कएल जाइत अछि। एहि पोथीमे सामान्यतया सम्पूर्ण शब्दकेँ मैथिली भाषासम्बन्धी नियमअनुसार हलन्तविहीन राखल गेल अछि। मुदा व्याकरणसम्बन्धी प्रयोजनक लेल अत्यावश्यक स्थानपर कतहु-कतहु हलन्त देल गेल अछि। प्रस्तुत पोथीमे मथिली लेखनक प्राचीन आ नवीन दुनू शैलीक सरल आ समीचीन पक्षसभकेँ समेटिकऽ वर्ण-विन्यास कएल गेल अछि। स्थान आ समयमे बचतक सङ्गहि हस्त-लेखन तथा तकनिकी दृष्टिसँ सेहो सरल होबऽवला हिसाबसँ वर्ण-विन्यास मिलाओल गेल अछि। वर्तमान समयमे मैथिली मातृभाषीपर्यन्तकेँ आन भाषाक माध्यमसँ मैथिलीक ज्ञान लेबऽ पड़िरहल परिप्रेक्ष्यमे लेखनमे सहजता तथा एकरूपतापर ध्यान देल गेल अछि। तखन मैथिली भाषाक मूल विशेषतासभ कुण्ठित नहि होइक, ताहूदिस लेखक-मण्डल सचेत अछि। प्रसिद्ध भाषाशास्त्री डा. रामावतार यादवक कहब छनि जे सरलताक अनुसन्धानमे एहन अवस्था किन्नहु ने आबऽ देबाक चाही जे भाषाक विशेषता छाँहमे पडि जाए। हमसभ हुनक धारणाकेँ पूर्ण रूपसँ सङ्ग लऽ चलबाक प्रयास कएलहुँ अछि।
पोथीक वर्णविन्यास कक्षा ९ क पोथीसँ किछु मात्रामे भिन्न अछि। निरन्तर अध्ययन, अनुसन्धान आ विश्लेषणक कारणे ई सुधारात्मक भिन्नता आएल अछि। भविष्यमे आनहु पोथीकेँ परिमार्जित करैत मैथिली पाठ्यपुस्तकक वर्णविन्यासमे पूर्णरूपेण एकरूपता अनबाक हमरासभक प्रयत्न रहत।
कक्षा १० मैथिली लेखन तथा परिमार्जन महेन्द्र मलंगिया/ धीरेन्द्र प्रेमर्षि संयोजन- गणेशप्रसाद भट्टराई
प्रकाशक शिक्षा तथा खेलकूद मन्त्रालय, पाठ्यक्रम विकास केन्द्र,सानोठिमी, भक्तपुर
सर्वाधिकार पाठ्यक्रम विकास केन्द्र एवं जनक शिक्षा सामग्री केन्द्र, सानोठिमी, भक्तपुर।
पहिल संस्करण २०५८ बैशाख (२००२ ई.)
योगदान: शिवप्रसाद सत्याल, जगन्नाथ अवा, गोरखबहादुर सिंह, गणेशप्रसाद भट्टराई, डा. रामावतार यादव, डा. राजेन्द्र विमल, डा. रामदयाल राकेश, धर्मेन्द्र विह्वल, रूपा धीरू, नीरज कर्ण, रमेश रञ्जन
भाषा सम्पादन- नीरज कर्ण, रूपा झा
विदेह ई-पत्रिकाक सभटा पुरान अंक ( ब्रेल, तिरहुता आ देवनागरी मे ) पी.डी.एफ. डाउनलोडक लेल विदेह आर्काइवमे उपलब्ध अछि। All the old issues of Videha e journal ( in Braille, Tirhuta and Devanagari versions ) are available for pdf download in Videha Archive.
http://www.videha.co.in/

robotstxt: allowed

filter: keep


text:
एक हफ्ता भs गेलाह के बादहुं पुलिस के कोनो सफलता हाथ नञि लागल अछि. एहि सं लोक सभ के गुस्सा आओर बढ़ल जा रहल अछि. मधुबनी जिला मे कानून व्यवस्था के हाल दिन पर दिन बिगड़ल जा रहल अछि आओर सुशासन बाबू नीतीश
कुमार अगिला चुनाव के गणित मे उलझल छथिन्ह.
मधुबनी जिला मे एक के बाद एक करि कइटा कांड भS गेल मुदा पुलिस के जेना एहि सभ के कोनो फर्के नहि पड़ि रहल अछि.
हफ्ता भर बाद शुक्रदिन बीजेपी नेता आओर पूर्व उप मुख्यमंत्री सुशील कुमार मोदी बेचन गुप्ता के परिवार सं मिललखिन्ह. मोदी जी सीबीआई जांच लेल सरकार पर दबाब बनाबय के हर तरहक भरोस देलखिन्ह.
बेचन गुप्ता के हत्या 23-24 तारीख के राति डकैती के दौरान भेल. डकैती के क्रम मे डकैत सभ बेचन गुप्ता के हत्या बोरा सिअ वाला सूआ घोंपि कS करि देलक. हत्या मे सूआ के साथ लाठी आओर लोहाक रॉड के सेहो इस्तेमाल कएल गेल.
एक बजे राति के भेल एहि डकैती मे करीब 12-15टा डकैत शामिल छल. जाइत-जाइत डकैत सभ फायरिंग करैत भागल जेहि सं कि लोक सभ पाछां नहि करय.
कहल जा रहल अछि जे डकैती मे 25-30 लाख सं बेसि के सामान डकैत लूटि लS गेल. एतबे नञि डकैत सभ बेचन गुप्ता के पत्नी निर्मला देवी आओर पिता उपेन्द्र प्रसाद गुप्ता के सेहो मारि-मारि क अधमरा करि भागि गेल.
मूल रूप सं पश्टन गाम के रहय वाला बेचन गुप्ता करीब 20-25 साल सं अंधराठाढ़ी मे किराना दुकान करय छलखिन्ह आ एतेक दिन मे ओ इलाका के सभ सं अमीर व्यापारी मे गिनल जाय लगलखिन्ह. हिनकर एकटा भाई कपड़ा के दुकान करय छथिन्ह. बेचन जीक एकटा बेटा मेडिकल मे छथिन्ह आ दोसर दुकान पर बैसय छथिन्ह.
लोक सभ के कहनाय छनि जे पुलिस अगर टाइम पर पहुंचि जाएत तं डकैत धड़ा सकैत छल आ बेचन गुप्ता के जान बचि सकैत छल. मुदा जखन निर्मला देवी केहुना क जान बचाबैत थाना पहुंचलीह तखन घंटा भर बाद पुलिस लाठी खटकाबैत घटनास्थल पर पहुंचल. जखन कि थाना मुश्किल सं 500 मीटर दूर होएत.
Watch Video: Sushil Kumar Modi on Bechan Gupta Murder-
लोक सभ एहि डकैती मे पुलिस के मिलिभगत बता रहल अछि. एहि सभ के देखैत दरोगा के सस्पैंड करि देल गेल अछि मुदा पुलिस के जान बचाबय के लेल एसपी राजेश कुमार के कहनाय छनि जे डकैती मे घरे के कोनो आदमी के मिलिभगत अछि.
Sushil Modi on police inaction in Madhubani
एहि सभ के देखैत लोक सभ के कहनाय अछि जे सीबीआई जांच कराओल जाए जेहि सं सबकिछ साफ भS जाएत नहि तं पुलिस अपन जान बचाबय के फेर मे ककरो बलि के बकरा बना सकैत अछि.
रिपोर्ट आ फोटो- संजीव गुप्ता (निशांत नवीन)


text:
पटना । अगर सब किछु ठीक रहत त मोदी क मेक इन इंडिया क गुंज बिहार मे सेहो सुनाई पड़त । कनाडा क मल्टीनेशनल कंपनी ‘डाटाविंड’ जे आकाश टेबलेट क उत्पादक क रूप मे प्रसिद्ध अछि, बिहार सरकार कए बिहार मे एकटा फैक्ट्री खोलबाक प्रस्ताव पठेलक अछि ।
डाटाविंड क सीइओ सुनीत सिंह तुली अपन एकटा वक्तव्य मे कहलथि जे कंपनी बिहार सरकार क आइटी पॉलिसी स प्रभावित अछि । कंपनी बिहार कए अपन कम दाम क टेबलेट आ स्मार्टफोन क एकटा प्रमुख बजार क रूप मे सेहो देखि रहल अछि । मांझी सरकार लेल इ एकटा खुशी क गप अछि जे कंपनी अपन फैक्ट्री क लेल जमीन आ फैक्ट्री खोलबाक लेल जरूरी मदद बिहार सरकार स चाहैत अछि। श्री तुली कहलथि जे अखनि धरि हम सब निवेश क पाई पर एकमत नहि भेल छी मुदा कंपनी हाल मे टोरंटो स्टॉक एक्सचेंज मे 200 करोड़ क एकटा आईपीओ निकालने छल, जेकर अधिकतर हिस्सा ओ भारत आ बिहार मे अपन कंपनी क विस्तार लेल खर्च करत। बिहारक आईटी मंत्री साहिद अली खान पत्रकार स गप करैत कहबाक अछि जे इ बिहार लेल नीक खबर अछि । हम कंपनी कए सभ तरह क सुविधा देबा लेल तैयार छी। हम कंपनी क तत्काल लेल बिस्कोमान भवन मे एक या दू टा फ्लोर दए सकैत छी। हम सब इ निवेश लेल बहुत गंभीर छी आ बिहार सरकार कोनो तरह इ प्रस्ताव क नकारि नहि सकैत अछि । ओम्हर श्री तुली क कहब अछि जे प्रधानमंत्री नरेन्द्र मोदी क ‘मेक इन इंडिया’ क नारा स ओ बड्ड प्रभावित छथि । मेक इन इंडिया पॉलीसी बड्ड नीक अछि आ ताहि लेल हम बिहार सहित देश क आन हिस्सा मे सेहो निवेश करबा लेल विचार करि रहल छी।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
विकिपिडिया:विशेषाधिकार निवेदन
मैथिली विकिपिडियामे अनेक प्रयोक्ता-स्तर स्थापित अछि। जे निम्न रहल अछि :-
- प्रयोक्ता,
- बोट समूह,
- प्रबन्धक,
- प्रशासक,
- खाता निर्माणकर्ता,
- आइपी अवरोध मुक्त,
- स्वसमिक्षक प्रयोक्ता (Auto Patrolled),
- अनुमोदित प्रयोक्ता (Auto Confirmed),
- समीक्षक (Reviewer),
- प्रयोक्ता जाँच (CheckUser)
ई परियोजना भिन्न भिन्न प्रयोक्तासभके विकिपिडियामे उपलब्ध रहल किछ प्रयोक्ता विशेषाधिकार प्रदान करैक लेल अछि। जे ओ प्रयोगकर्तासभके अपन विकि-कार्य कुशल आ सुचारू रुपसँ कऽ सकै। मैथिली विकिपिडियामे विशेष अधिकारसभ अन्तर्गत निम्न अधिकार उपलब्ध अछि -
- प्रशासक: प्रशासकक समस्त अधिकार एतय देखी।
- प्रबन्धक: प्रबन्धकक समस्त अधिकार एतय देखी।
- स्वसमिक्षक प्रयोक्ता (Auto patrolled): ई वर्गक प्रयोगकर्तासभद्वारा अङ्कित कएल गेल सम्पादन साँच मानल जाइत अछि। स्वसमिक्षकसभ विकिपिडियाक विश्वसनीय प्रयोक्ता मानल जाइत अछि।
- समिक्षक (Reviewers): ई वर्गक प्रयोगकर्ता अन्य प्रयोक्तासभक सम्पादन जाँच करैक अधिकार राखैत अछि। समिक्षकसभद्वारा अङ्कित कएल गेल सम्पादन साँच मानल जाइत अछि जे प्रबन्धक तथा रोल्ब्याकर्ससभ सेहो पूर्ववत नै करि सकैत अछि।
- पञ्जजीकृत प्रयोक्ता :ई वर्गक प्रयोक्तासभ विकिपिडियाक ओ पञ्जीकृत प्रयोक्ता छी जे अर्धसुरक्षित लेखसभक सम्पादन कऽ सकैत अछि। ई अधिकार दर्ता भेल प्रयोक्तासभके दश टा सम्पादन वा चारि दिन बाद स्वत: मिलैत अछि मुदा यदि कोनो प्रयोक्ता ई अधिकार लेल अनुरोध करत तँ ओ प्रयोगकर्ताके ई वर्गक प्रयोक्ता बनाएल जा सकैत अछि। ई प्रयोक्ताके समस्त अधिकार एतय देखी।


text:
परेशानी अखन आओर अछि...
जेना-जेना कोसी केर पानि घटि रहल अछि. बाढ़िक कहर लोकक सामने आबि रहल अछि. किछ इलाका मे पानि कम भेलाह सं लोक एम्हर- ओम्हर जाए- आबए लगलाह अछि. मुदा जाए- अएला सं एकटा बड़का सत्य केर सामना करय पड़ि रहल छैनि. गाम के गाम पानि मे बहि गेल अछि आओर जखन पानि पूरा बहि जाएत. लोक सभ गाम घर दिस जाए लगताह तखन नीक जका पता लागत जे कतेक बड़का नुकसान भेल अछि. अखन त कहल जा रहल अछि जे गाम के गाम बहि गेलाह के कारण लोक के पता नहिं चलि रहल छनि जे हुनकर घर कतए छलन्हि. कतय दलान छलन्हि आ कतय बाडि़-झाड़ि. किछ केर कोनो पता नहिं. लोक सभ जखन घर लौटताह त बड़का बवंडर भS सकैत अछि. ओहन लोक जे गाम घर छोड़ि बचय लेल सुरक्षित स्थान पर आएल छथि. बिहार सं बाहर चलि गेलाह. कतेक लोक त दिल्ली पंजाब दिस विदा भ गेलाह अछि. जखन अएताह त गाम घर के बदलल रुख देखि चौंकि जएताह. एहन मे सरकार के सेहो विशेष ध्यान देबय के जरूरत छै. लोक के अपन जमीन मिलय... खेत खलिहान मिलय तकर व्यवस्था होय किएक तं सभ किछ मिट गेल अछि... आरि-घुरि सभ किछ. कहां तक ककर खेत अछि एकर निशान सभ मिट गेल अछि. जोरगर लोक बरजोरी कS सकैत छथिन्ह. कमजोर... दुर्बल लोक के कष्ट आओर बढ़ि सकैत छन्हि. किएक त अखन, जखन राहत केर लेल जोरगर लोक महिला... बुजुर्ग आओर कमजोर के धकिया...राहत शिविर मे कात कS सभ किछ हथिआ लैत छथिन्ह... नाव पर कब्जा कS लैत छथिन्ह... सरकारी सामान सभ जे लोकक मदद केर लेल आबि रहल अछि ओहि पर कब्जा कS रहल छथिन्ह ओ जमीन... खेत-खलिहाल पर सेहो हाथ अजमा सकैत छथिन्ह. परेशानी अखन कम नहि बढ़ि रहल अछि. अहां सोचि सकय छी जे जखन लोक राहत शिविर सरकारी कैंप सं घर लौटताह तखन फेर सं एकटा दुनिया बसाबय पड़तन्हि. फेर सं शून्य सं... सिफर सं शुरुआत करय पड़तन्हि.
Subscribe to: Post Comments (Atom)


text:
पटना । नेता प्रतिपक्ष अब्दुल बारी सिद्दीकी कहला जे 2011-12 क लेल राज्य योजना आकार मे भेल 20 प्रतिशत क वृद्धि नाकाफी अछि। राज्य सरकार क एहि दावा मे कोनो दम नहि अछि, जाहि पर कहल जा सकए जे कुशल वित्तीय प्रबंधन क कारण राज्य क योजना आकार मे अप्रत्याशित वृद्धि करि देल गेल अछि। सिद्दीकी 2002-03 स एखन धरि क योजना आकार आ वृद्धि प्रतिशत क ब्योरा दैत कहला जे इ वृद्धि 2002-03 मे 15 फीसदी आ 2003-04 मे 20 प्रतिशत छल। ओ राजग शासन पर वित्तीय कुप्रबंधन क आरोप लगेलथि आ कहलथि-3300 करोड़ टकाक डीसी विपत्र कए महालेखाकार अस्वीकृत करि चुकल अछि। हुनकर अनुसार स राजकोषीय उत्तरदायित्व आ बजट प्रबंधन अधिनियम क अनुरूप प्रत्येक राज्य स अपेक्षा अछि जे ओ अपन राजकोषीय घाटा आ राजस्व घाटा कए निर्धारित सीमा क अंदर राखए। एहि अधिनियम क इ उद्देश्य सेहो अछि जे कोनो राज्य बेतहाशा कर्ज लकए योजना क आकार एतबा नहि बढा सकए जाहि स राजकोषीय घाटा बहुत बढ़ि जाए, जखनकि राज्य सरकार विश्व बैंक स कोसी क्षेत्र क पुनर्वास क लेल 4 हजार करोड़ स्वीकृत करा चुकल अछि। एहि स पहिने सेहो 700 करोड़ भेटल छल, मुदा इ नहि बताउल जा रहल अछि जे राशि कतए खर्च भ रहल अछि? कर्ज मे प्राप्त राशि स सृजनात्मक कार्य नहि कैल गेल त इ ऋण गला क फांस बनि जाएत। ओ कहला जे राज्य क विकास एहि गप पर निर्भर करैत अछि जे योजना मद मे कर्णाकित राशि मे स केतबा खर्च भेल अछि, जखनकि 2010-11 मे 20 हजार करोड़ क योजना मे 3,570 करोड़ सरकार एखनधरि खर्च क सकल अछि।
-
ई बात त सत्ये कि “ऊँटक मुँह मे जीरक फोरन” ।
Comments are closed.


text:
आई गुरुवार दिन 4 जुलाई के साढ़े नौ बजे दिन मे हुनकर निधन भ गेलन्हि. हिनकर निधन के खबर सुनि देशभर मे मैथिल लोक के बीच...कलाप्रेमी लोक के बीच शोक के लहर फैल गेल अछि.
92 साल के महासुंदरी देवी जी काफी दिन सं बीमार चलि
रहल छलीह. हिनकर अंतिम संस्कार शुक्रदिन हिनकर गाम रांटी मे कएल जएतन्हि.
रांटी मधुबनी जिला के राजनगर ब्लॉक मे पड़ैत अछि... मधुबनी सं राजनगर गेलाह पर बीच मे रांटी आबैत अछि.
उम्र बेसि होए के कारण पिछला कई मास सं बीमार चलि रहल छलीह. खनाए-पीनाए सभ कम भ गेल छलन्हि. कहि सकय छी जे एक तरहे बंद भ गेल छलन्हि.
महासुंदरी देवी जी अपना पाछा तीनटा पुत्र दूटा पुत्री आओर नाती-पोता सं भरल परिवार छोड़ि गेलखिन्ह. अगर मिथिला-मधुबनी पेंटिंग के दुनिया मे लोक जानैत अछि तं अहां कहि सकय छी हिनका बदौलत.
मिथिला...खासकर दरभंगा-मधुबनी के गाम-गाम...घर-घर मे मिथिला पेंटिंग के लोकप्रिय बनाबय मे हिनकर बड़ पैघ योगदान छनि.
एहि के कारण हिनका पद्मश्री के अलावा सैकड़ों राष्ट्रीय-अंतर्राष्ट्रीय अवार्ड सं सम्मानित कएल गेल छलन्हि. महासुंदरी देवी जी छह बेर राष्ट्रपति सम्मान सं सम्मानित भेल छथिन्ह. शिल्प गुरु...तुलसी सम्मान जकां दर्जनों सम्मान.
बिहार सरकार हिनका पर एकटा फिल्म सेहो बना रहल अछि.
महासुंदरी देवी जीक निधन मिथिला लेल बड़का नुकसान अछि. भगवान हुनकर आत्मा के शांति प्रदान करथुन्ह आ परिवार के शक्ति.


text:
मेरठ
मेरठ भारतक उत्तर प्रदेश राज्यक एक शहर छी । एतय नगर निगम कार्यरत अछि । ई प्राचीन नगर भारतक राजधानी दिल्लीसँ ७२ किमी. (४४ माइल) उत्तर पूर्वमे स्थित अछि । मेरठ, राष्ट्रीय राजधानी क्षेत्र (एनसिआर) कऽ एक भाग छी । एतय भारतीय सेनाक एक छावनी सेहो अछि । ई उत्तर प्रदेशक सबसँ तीव्र गतिमे विकसित आ शिक्षित होमएवला जिलासभमे सँ एक छी ।
विषय सूचीसभ
भूगोल[सम्पादन करी]
मेरठक भौगोलिक स्थिति 28.98° N 77.7° E[१] अछि | एहि ठामक औसत उचाई २१९ मीटर (७१८ फीट) अछि ।
निकटवर्ती शहर :
मिडिया[सम्पादन करी]
मेरठ एक महत्वपूर्ण मास मिडिया केन्द्र बनि रहल अछि । देशक विभिन्न क्षेत्रसभसँ पत्रकार तथा अन्य मिडियाकर्मी एतय कार्यरत अछि । वर्तमानमे, बहुतेक समाचार च्यानलसभ अपराधमे केन्द्रित कार्यक्रम देखाबैलेल आरम्भ केनए अछि । कियाकी मिडिया केन्द्र मेरठमे स्थित अछि, तब शहरके राष्ट्रिय स्तरमे बढिया प्रचार मिल रहल अछि । किछ वर्ष पहिने सँ नगरमे कानून व्यवस्थाक स्थितिमे बहुतेक सुधार आएल अछि । एहिमे मिडियाक बहुत पैग हात अछि ।
मेरठ वेब मिडियाक सेहो मुख्य केन्द्र बनैत जा रहल अछि । मेरठमे एक्सएन भ्यु न्युज आ अन्य बहुत रास मिडिया च्यानलसभ अछि ।
शिक्षा[सम्पादन करी]
नगरमे कुल चार विश्वविद्यालय अछि, चौधरी चरण सिंह विश्वविद्यालय, सरदार वल्लभ भाई पटेल कृषि आ प्राविधिक विश्वविद्यालय, शोभित विश्वविद्यालय आ स्वामी विवेकानन्द सुभारती विश्वविद्यालय । ई वाहेक नगरमे बहुतेक अन्य महाविद्यालय आ विद्यालय अछि ।
नौचन्दी मेला[सम्पादन करी]
एहि ठामक ऐतिहासिक नौचन्दी मेला हिन्दू – मुस्लिम एकताक प्रतीक छी । हजरत बाला मियाँक दरगाह आ नवचण्डी देवी (नौचन्दी देवी) क मन्दिर एक दोसरसँ निकटमे स्थित अछि । मेलाक समय मन्दिरक घण्टीसभ अजानक आवाज एक साम्प्रदायिक आध्यात्मक प्रतिध्वनि दैत अछि । ई मेला चैत्र मासक नवरात्रि पर्वसँ एक हप्ता पहिलेसँ लागैत अछि । होलीक लगभग एक सप्ताह बाद आ एक माहिनाधरि ई मेला चलैत अछि ।
पर्यटन स्थल[सम्पादन करी]
- पाण्डव किला
- शहीद स्मारक
- शाहपीर मकबरा
- हस्तिनापुर तीर्थ
- जैन श्वेताम्बर मन्दिर
- रोमन कैथोलिक चर्च
- सेन्ट जोन चर्च
- नङ्गली तीर्थ
- सुरज कुण्ड
- जामा मस्जिद
- द्रोपदीक भन्सा
- हस्तिनापुर अभयारण्य
आवागमन[सम्पादन करी]
- वायु मार्ग
पन्तनगर विमानस्थल आ इन्दिरा गान्धी अन्तर्राष्ट्रिय विमानस्थल मेरठक निकटतम विमानस्थल छी । पन्तनगरक विमानस्थल मेरठसँ ६२ किमी. क दूरीमे स्थित अछि ।
- रेल मार्ग
मेरठ जङ्क्सन देशक प्रमुख शहरसभसँ अनेक ट्रेनसभक माध्यमसँ जुडल अछि । दिल्ली, जम्मू, अम्बाला, सहारनपुर आदि स्थानसभ मेरठसँ जल्दीए पहुँचल जा सकैत अछि ।
- सडक मार्ग
मेरठ उत्तर प्रदेश आ आसपासक राज्यसभक अनेक शहरसभसँ सडक मार्गद्वारा जुडल अछि । राज्य परिवहन निगमक बससभ अनेक शहरसभसँ मेरठक लेल नियमित रूपसँ चलैत अछि ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]


text:
यमपन्चक पहिल दिन आइ तिथिअनुसार दियाबातीके पहिल दिन कौवाके पुजा कएल जारहल अछि । वैदिक मान्यताअनुसार कौवाके सन्देश वाहकके रुपमे कानल जाति अछि । अहिना काल्हि भिन्सरसँ कुकुरके पूजा कएल जाएत । रबिके राति दोकान, सँस्था तथा घर घरमे धनक देबी माता लक्ष्मीके सेहो पुजा कायल जाएत । ओहि रातिभरि दिबौरी बारि फटाका फोरैत हर्षोउल्लासके सँग लक्ष्मी माताके पुजन क दियाबाती मनाओल जाएत । सोमके गाइके पुजा अर्थात गोबर्धन पुजा सेहो कएल जाएत तऽ मँगलदिन भाइ बहिनक पावनि भरदुतिया मनाओल जाएत ।
अहि वर्षक भरदुतियाके टिका लगाबयके शुभ समय कात्तिक १६ गते भिन्सर ११ बाजि कऽ ५२ मिनेटमे रहल समिति जनौलक अछि । दिदी बहिनसब अपन भाइ भैयाके सुस्वास्थ्य, दीर्घायु तथा अटल सौभाग्यके कामना करैत माथमे टिका लगाबयके चलन अछि । एम्हर दियाबातिके लऽ लोकसब किछदिन पहिनेहिसँ अपन अपन दोकान घर तथा कलकारखाना सब धो पखारि कऽ साफ सुथरा केने अछि ।
अहिबिच, आई धनतेरस सेहो अछि । आजुक दिन धातुके समान किनलासँ घरमे लक्ष्मी माताक बास होयबाक जनबिश्वास सेहो रहल अछि । आजुक दिन जनकपुर सहित नेपाल भारतक बिभिन्न ठामक बजारसबमे धातुके समान तथा सोनचाँदी किनबाक लेल बिशेष भिड दखल जाऽ रहल अछि । धनतेरशके लऽ स्थानिय ब्यापारीसब सेहो ओतबे उत्साहित देखलगेल अछि । आजुक दिन आन दिनक अपेक्षा बेसी आम्दानी होयबाक ब्यापारीसब बतौलक अछि ।


text:
ग्रान्ड प्यालेस
ग्रान्ड प्यालेस (थाई: พระบรม มหาราช วัง, rtgs: फ्रा बोरम महा रचा वांग) थाइल्याण्डक मुटु बैंककमे अवस्थित एक भवन छी । ई दरवारमे सन् १७८२ सँ राजा सियमक आधिकारिक निवास(थाइल्याण्ड) रहल छल । सन् १९२५ धरि ई दरवारक आधारमे राजा, उनकर अदालत आ शाही सरकार रहल छल । राजा भूमिबोल अदुलयादेज (रामा नौ), चित्रलदा रोयल भिल्लामे रहैत आ उनकर उत्तराधिकारी राजा भाजीरालोंगकोर्न (रामा दशौ) अम्फोर्न सथान आवाशीय हल, दुनु दुसित प्यालेसमे तर आरो ग्रान्ड प्यालेस आधिकारिक कार्यक्रमक लेल प्रयोग करैत अछि । बहुत शाही समारोह आ राज्य कार्यसभ हरेक वर्ष महलक पर्खालसभमे आयोजित करैतअछि। ई महल थाइल्याण्डक सबसँ लोकप्रिय पर्यटन आकर्षण मध्ये एक छी ।
६ अप्रिल १७८२ मे राजा फुत्थायोत्फा चुलालोक (रामा प्रथम)क आदेशमे ग्रान्ड प्यालेसक निर्माण कार्य सुरु भेल , ई चक्री बंसक सस्थापक छी जब ओ राजधानी शहर थोनबुरीसँ बैंकक सारने छल । विशेषकरै राजा चुलालोंगकोर्न (रामा पाचौं) क निरन्तर शासनकालमे बहुत नयाँ भवनसभ आ संरचनासभ थपने छल । सन् १९२५ तक राजा, शाही परिवार आ सरकार स्थाई रुपमे बसोबास नगरिकन अन्य आवाससभमे सारने छल । सन् १९३२ मे पूर्ण रुपमे राजतन्त्रक उन्मूलन भेलापछा सब सरकारी एजेन्सीसभ पुरा तरिकासँ महलसँ बाहर गेल । आकारमे, महल परिसर लगभग आयताकार रहल अछि आ चार पर्खालसभ वरपर घेरिएल २१८,४०० वर्ग मीटर (२,३५१,०००२ वर्ग फुट) संयुक्त क्षेत्रफल रहल अछि । ई चाओ फ्रया नदीक किनारमे आ रत्तानाकोसिन टापुक मुटु फ्रा नाखों जिलामे अवस्थित अछि ।
विषय सूचीसभ
इतिहास[सम्पादन करी]
ग्रान्ड प्यालेसक निर्माण कार्य ६ अप्रिल १७८२ मे राजा फुत्थायोत्फ चुलालोक (रामा प्रथम)क आदेशमे शुरु भेल छल ।[१]
बाहरी न्यायालय[सम्पादन करी]
एम्लेल्ड बुद्ध को मन्दिर[सम्पादन करी]
मध्य न्यायालय[सम्पादन करी]
सन्दर्भ सामग्रीसभ[सम्पादन करी]
- ↑ Hongvivat 2003, p. 7
बाह्य जडीसभ[सम्पादन करी]


text:
पटना। बीतल किछु साल मे बिहार मे टेलीकॉम कंपनी मोट निवेश केलक अछि। एहि कारण स कंपनी क ग्राहक क तादाद सूबा मे 2.5 करोड़ स सेहो बेसी भ गेल अछि। आब कंपनी अपन नेटवर्क क विस्तार मे सेहो जुटि चुकल अछि। हुनकर आंखि आब ओहि इलाका पर अछि, जतए कानून व्यवस्था क हालत क वजह स इ कंपनी जेबा स हिचकिचाइत रहल अछि।
दरअसल, आइ सेहो राज्य क ओहि हिस्सा मे टेलीकॉम कंपनी क पहुंच काफी कम अछि, जतए नक्सली क बोल-बाला अछि। हालांकि, आब इ कंपनी एहि इलाका मे अपन पहुंच बढ़ेबा लेल आगू आबि रहल अछि। केंद्रीय दूरसंचार आ सूचना प्रौद्योगिकी मंत्री सचिन पायलट कहला-हमर लक्ष्य बिहार आओर झारखंड सर्किल मे बीएसएनएल कए मजबूत करब अछि। एकरा लेल हम नव इलाका क दिस रुख करि रहल छी। बाढ़ प्रभावित इलाका क संग-संग नक्सली क प्रभाववाला इलाका मेे सेहो अपन मौजूदगी कए मजबूत बनेबा लेल हम कदम उठा रहल छी। ओ कहला- एहि राज्य मे हमर 2 हजार स बेसी टावर अछि। चालू वित्त वर्ष क अंत तक हम करीब एक हजार नव टावर कए स्थापित करबाक इरादा अछि। मतलब, आब बिहार क हर कोन मे 3जी सेवा क लाभ भेटत।
निजी टेलीकॉम कंपनी सेहो दू-दू हाथ करबा लेल तैयार अछि। एयरटेल क बिहार-झारखंड क मुखिया शिशिर कुमार कहला -किछु दिक्कत जरूर अछि, मुदा हम एहि स पार पाबि लेबा मे जुटल छी। हम आब ओहि इलाक दिस जा रहल छी, जाहि दिस कियो नहि गेल अछि। एखन बिहार-झारखंड मे एयरटेल क लग मे करीब 6,200 टावर अछि। इ संख्या एहि सर्किल मे मौजूद कोनो दोसर खिलाड़ी क मुकाबला काफी बेसी अछि। श्याम-सिस्टेमा टेलीसर्विसेज लि. क बिहार-झारखंड क सीओओ एमके सचदेवा कहला-हम एखन दियारा इलाका मे अपन नेटवर्क कए मजूबत बनेबाक काज मे लागल छी। एहि इलाक मे कंपनी एबा स घबराइत छल। एहि इलाका मे पहिने एबाक फायदा हमरा जरूर भेटत।
मुख्य पृष्ठ समाद विशेष टेलीकॉम कंपनी आब बजाउत नक्सली इलाका मे घंटी


text:
पटना। गंगा एक्शन प्लान एक आ दू क विफलता क बाद केंद्र सरकार 2020 तक गंगा कए प्रदूषण मुक्त करबा लेल नेशनल गंगा रिवर बेसिन आथारिटी क गठन केलक अछि। गंगा तट पर बसल बिहार क बेगूसराय, बक्सर, हाजीपुर आ मुंगेर मे सीवरेज आ ठोस कचरा क ट्रीटमेंट प्लांट लेल पहिल किस्त क राशि आवंटित करि देल गेल अछि। बिहार शहरी आधारभूत संरचना विकास निगम मोकामा, कहलगांव आ पटना मे डीपीआर बनेबाक काज शुरू करि देलक अछि। उपमुख्यमंत्री सुशील कुमार मोदी कहला जे राज्य सरकार 21टा शहर क लेल इ प्रस्ताव केंद्र कए पठेने छल। एहि योजना क तहत बेगूसराय क लेल 65.39 करोड़, बक्सर क लेल 74.94 करोड़, हाजीपुर क लेल 113.62 करोड़ आ मुंगेर क लेल 187.89 करोड़ क राशि स्वीकृत अछि। उपमुख्यमंत्री कहला जे सरकार दैनिक कचरा क केवल जमीन भरबा मे इस्तेमाल नहि करत। पटना, भागलपुर, गया आ मुजफ्फरपुर मे कचरा कए छांट कए ग्रीन कोल आ कंपोस्ट खाद बनेबाक दिशा मे काज भ रहल अछि। दरभंगा, छपरा, मुंगेर मे सेहो एकरा निजी क्षेत्र कए सौंपबाक तैयारी अछि। भविष्य मे कचरा स बिजली पैदा करबाक योजना पर सेहो काज कैल जा रहल अछि।
मुख्य पृष्ठ समाद विशेष बेगूसराय, बक्सर, हाजीपुर आ मुंगेर मे सीवरेज ट्रीटमेंट प्लांट


text:
जन गण मन
जन गण मन, भारतक राष्ट्रगान छी जे मूलतः बङ्गालीमे गुरुदेव रवीन्द्रनाथ ठाकुरद्वारा लिखल गेल छल। भारतक राष्ट्रिय गीत वन्दे मातरम् छी ।
भारतक राष्ट्रगानक गायनक अवधि लगभग ५२ सेकेण्ड अछि । किछ अवसरसभ पर राष्ट्रगान संक्षिप्त रूपमे सेहो गायल जाइत अछि, एहिमे प्रथम तथा अन्तिम पङ्क्ति मात्र बोलैत अछि जाहिमे लगभग २० सेकेण्डक समय लागैत अछि । भारतक संविधान सभा जन-गण-मन कें भारतक राष्ट्रगानक रुपमे २४ जनवरी १९५० कें अपनेनाए छल । एकरा सर्वप्रथम २७ दिसम्बर १९११ कें भारतीय राष्ट्रिय काङ्ग्रेसक कलकत्ता अधिवेशनमे (बंगाली भाषा आ हिन्दी) मे गायल गेल छल । पुरे गानमे ५ पद अछि ।
आधिकारिक हिन्दी संस्करण[सम्पादन करी]
सन्दर्भ सामग्रीसभ[सम्पादन करी]
एहो सभ देखी[सम्पादन करी]


text:
आब इन्टरनेट सेहो मैथिली बजइए, मैथिली बुझइए
तखन फेर सिंटुआ, डब्लुआ आ बुचिया किए लजाइए
समस्त मैथिली भाषी हेतु ई बहुत हर्खक विषय अछि. मैथिली मे आब गोसउनिक गीते टा नहि गाओल जाइत छैक. मैथिल केर मातृभूमि ओ मायक भाखा प्रेम एखनो ओहिना बनल अछि. ओ लोकनि अपन मुंह सिया लेथु जे कनिए अवसर भेटला पर बाजि उठैत छथि जे आजुक युवा वर्ग कें मैथिली दिस सं लगाव कम भ' गेल अछि. मैथिलीक पुत्र अपन भाखा कें विश्वक समक्ष अनबा हेतु समधानल डेग उठा रहल अछि.
Google Search Engine आब मैथिली मे:
जओ अहाँ मैथिल छी, मैथिली अहाँक मातृभाषा थिक. मैथिली सँ प्रेम अछि, त' कृपया गूगल सर्च केर निम्न फॉर्मेट व्यवहार करी. एहि सँ मैथिली बढ़त, अहाँ बढ़ब, समाज बढ़त आ बढ़त ई संसार.
Besides many other scheduled Indian languages, Google search engine provides service in Maithili Language as well. User can access this service at this link-
विकिपीडिया मैथिली केर स्थापनाक बाद विदेह टीम केर प्रयास रंग जमओलक आ आबि गेल Google Search Engine मैथिली मे. एहि सफलता सं नव ऊर्जा ल' विदेह टीम आगुक काज जे संभवतः प्रारूपित होयत शुरू करत से अपेक्षा. Google Search Engine हेतु विनीत उत्पल केर चिट्ठी ककरो सं नुकायल नहि अछि. गजेन्द्र ठाकुर आ हुनक विदेह टीम निश्चय आजुक युवा मैथिल कें मैथिली सं जोड़बाक जद्दोजहद क' रहल छथि आ एहि मे सफलता सेहो भेटलनि अछि. तकनीक आ साहित्य दुनू दृष्टिये मैथिली कें मजगूत करय मे ई लोकनि नीक जकां लागल छथि.
Internet Browser आब मैथिली मे:
की अहाँ मैथिल छी? अहाँक मातृभाषा मैथिली अछि??
एकर उत्तर जाओं हँ अछि त' पुनः एकटा प्रश्न —
अहाँ कोन इन्टरनेट ब्राउजर प्रयोग करैत छी ???
Firefox 11.0 मैथिली Version प्रयोग करी, अलगे आनंद आओत.
ई कहय वला सेहो अपन जीह कें सुस्ताय लेल कहि दी जे मात्र दरिभंगा-मधुबन्नीक लोक कें मैथिली सं मोह छैक आ मिथिलाक आन क्षेत्रक लोक मे आब ओ प्रेम नहि रहलैक. मधेपुराक राजेश रंजन केर नेतृत्व मे संगीता कुमारी, राकेश रोशन आ प्रतिभा कुमारी आदि डेवलपर सभक प्रयास सं फ़ायरफ़ॉक्स केर मैथिली संस्करण हमरा सभ हेतु उपलब्ध भ' सकल अछि. ई लोकनि सेहो धन्यवादक पात्र छथि. संगहि एहि सं ई सनेस सेहो भेटैत अछि जे मैथिल जे जतय जाहि काज मे लागल छी, मैथिली हेतु किछु प्रयास करैत जाऊ, निश्चय चान पर पहुंची वा नहि मुदा चान छुबाक हौसला त' अछिए अपना सभ मे. जय मैथिली!
— रूपेश त्योंथ


text:
नव दिल्ली. विगत दस बरखक भाँति एहि बेर पुनः डॉ राजेन्द्र प्रसाद पार्क, पश्चिमी विनोद नगर, दिल्ली स्थित संस्था "विद्यापति मैथिल युवा मंच" बसंत पंचमीक पावन अवसर पर 15 फरवरी 2013 कए सरस्वती पूजनोत्सवक सफलतापूर्वक आयोजन केलक अछि. एहि सुअवसर पर माँ सरस्वतीक सविधि पूजा-अर्चनाक संगहि नेना सभके प्रोत्साहन हेतु कक्षा छ: स' ल' क' नवम धरिक छात्र/छात्राक बीच अनेकानेक गतिविधि जेना कि-प्रश्नोत्तरी, चित्रकला, गायन आ नृत्य प्रतियोगिताक (30 गोट छात्र/छात्रा पुरस्कृत) पश्चात सांस्कृतिक कार्यक्रमक आयोजन सेहो कैल गेल. एहि विशेष अवसरपर संस्थाक विगत बरखक क्रियाकलाप आ लेखक लोकनिक रचनाक एकटा अनुपम संग्रह "स्मारिका" सेहो प्रकाशित कैल गेल. पूजा स्थल पर स्थानीय मैथिल आ अमैथिल दुनू समाजक योगदान निश्चितरूपे एहि सफल आयोजनक रूप मे देखबा
मे आयल
. सामाजिक, राजनितिक, विभिन्न
संस्था आ शिक्षाविद
लोकनिक उपस्थिति विशेष आकर्षक रहल जाहि में आम आदमी पार्टी समूह केर संग मनीष
सिसौदिया, बीजेपी केर पूनम झा आज़ाद, चार्टर्ड एकाउंटेंट इंस्टिट्यूटक
चेयरमैन दुर्गादास अग्रवाल, ब्रिटिश लिंगुआक प्रबंध निदेशक डॉ बीरबल झा आदिक संगे मीडियाकर्मी (सौभाग्य मिथिला, दैनिक जागरण, ईटीवी समूह, मिथिमीडिया आ
अन्य) लोकनिक सहयोग वृहत रूप मे देखबा मे आयल
. संस्था द्वारा संचालित
चेरिटेबल अस्पताल "वी एम वाई एम डिस्पेन्सरी" द्वारा निःशुल्क चिकित्सा
परामर्श कैम्प आ संगहि रंग-बिरंगक पत्रिका/कैसेट/मिथिला पेन्टिंग/मुफ्त
नेत्र चिकित्सा शिविर आदिक स्टाल आ श्रद्धालु लोकनिक उपस्थितिसँ पूजा पंडाल
शोभायमान भेल. संध्या आरतीक पश्चात सांस्कृतिक कार्यक्रम केर आयोजन मे कलाकार-रमेश मल्लिक (संगीत ग्रुप), संजय झा, संजय कुमार झा, पूजा झा, रश्मी
रानी आदि जतय अपन सुमधुर स्वर स' संगीत केर माहौल बनौलाह ओतहि उदघोषक मनीष झा '
बौआभाइ' दर्शकक भरपूर आनंद दैत थोपड़ी बटोरय मे बेस सफल रहलाह. प्रातःकालीन
पूजा-आरती, हवन आ तकरा बाद प्रतिमाक जल प्रवाह हेतु सभ कार्यकर्ता यमुना
जी मे मूर्ति विसर्जित केलनि
.
संस्थाक सक्रिय कार्यकर्ता-एस एन मिश्रा, पं नारायण जी झा, पं हृदय नारायण झा, तपन झा, अमरेन्द्र झा, सीताराम वार्ष्णेय, बृजमोहन मिश्रा, केदारनाथ झा, पशुपतिनाथ झा, आनंद झा, मनिन्द्र झा, संजय झा, प्रफुल झा, मनीष झा, रणधीर झा, दिलीप झा, राघब चौधरी, संतोष चौधरी, विजय झा, सुमन सिंह, उमेश देव, विकास झा, रजनीश झा, पुरुषोत्तम ठाकुर, सुरजीत सिंह, संतोष झा, अमोल झा आदि केर महीनो केर मेहनत आ बुद्धि दात्री माँ सरस्वतीक असीम कृपा स' ई महोत्सव सविधि संपन्न आ सफल भेल. (Report: मिथिमीडिया ब्यूरो)


text:
पिछला एक माह स जातिक आधार पर मतदान करि रहल लोक मे एक बेर फेर बिहारीपन जागि गेल अछि। छठि क मौका पर जखन बिहार मे अपराध बंद रहैत अछि, तखने असम मे एक बेर फेर 30टा बिहारी कए हत्या करि देल गेल। प्रतिबंधित संगठन नेशनल डेमोक्रेटिक फ्रंट ऑफ बोडोलैंड (एनडीएफबी) क सदस्य पिछल तीन दिन मे करीब 30 गोटे कए केवल एहि कारण स मारी देलथि जे ओ नौकरी तकबा लेल असम गेल छलथि। एहि ठाम छिटपुट हमला क दास्तां त काफी लंबा अछि। कई बेर एहि ठाम बिहारी कए गाजर-मूली जेकां काटल गेल अछि। जेकरा मारल गेल, ओकर केवल एकटा दोष छल जे ओ बिहारी छल आ अपन देस से दूर देश मे रोजगार तकबा लेल गेल छल। 10 साल पहिने असम मे अल्फा बिहार क 70टा कामगार कए मौत क घाट उतारि देने छल। ओकर बाद रेलवे क नौकरी क लेल परीक्षा देबा लेल गेल बाहरी आवेदक पर हिंसक हमला भेल। अल्फा बिहारी कए ओहि ठाम स निकलि जेबा लेल कहैत रहल अछि।
एहि घटना स लोक मे आतंक स्वभाविक अछि। सब बेर जेकां एहि बेर सेहो असम क मुख्यमंत्री कठोर कार्रवाई क घोषणा केलथि अछि। एहि हत्या कए कांग्रेस सरकार एक बेर फेर कानून-व्यवस्था क मामला बता कए दबा देबाक प्रयास मे अछि, मुदा एकरा केवल कानून-व्यवस्था स जोड़ल नहि जा सकैत अछि, किया कि एहन घटना कांग्रेस शासित आन राज्य मे सेहो होइत रहल अछि आ आब इ एकटा निश्चित पैटर्न बनी चुकल अछि। कांग्रेस हरदम एहि पर कार्रवाई करबा स पाछु हटैत रहल अछि। किया कि एहन भावना आइ सत्ता क कुंजी बनि चुकल अछि। असम क तरुण गोगोई सरकार सेहो विलासराव, अशोक चव्हाण स अलग नहि छथि। हुनको पर आरोप लगैत रहल अछि जे सरकार एनडीएफबी क गतिविधि क अनदेखी केलथि, जेकर नतीजा आइ बिहरी कए भुगतए पड़ि रहल अछि।
भूमिगत संगठन द्वारा मारल गेल लोक मे ओहन बिहारीक संख्या सेहो काफी अछि जे पिछला तीन पीढी स असम मे रहि रहल छल। ओ मजदूरी करैत छल, खेती करैत छल या फेर अपन छोट-मोट व्यवसाय चलबैत छल। अपन घर स दूर कहुना खा-पी लैत छल। स्थानीय समाज क संग ओ घुल-मिल गेल छल आ एक तरह स वृहत्तर असमिया समाज क अंग बनि चुकल छल। खास गप इ सेहो देखल गेल जे अपना कए बिहारी कहबा स बचबाक बावजूद इ समाज असम क राजनीति मे बहुत कम दिलचस्पी लैत छल आ राजनीतिक अधिकार क बारे मे नहि सोचैत छल। एहि लेल असम मे बिहारी क कोनो वोट बैंक नहि बनि सकल। एहि लेल बिहारीक हत्या क बाद कांग्रेस क सरकार या प्रशासन क स्तर पर कोनो प्रभाव नहि पड़ैत अछि। राजनीतिक स्तर पर हाहाकार नहि मचैत अछि। बिहारी एकटा अनाथ जमात बनल अछि जे कांग्रेस सरकार क रहमोकरम पर जी रहल अछि। राज्य सरकार क सक्रियता तखन सामने अबैत अछि जखन बिहार या झारखंड स कोनो नेताक बयान अबैत अछि। मुदा एहि बेर सब चुप छथि। झारखंड स सालखन मुर्मु कए छोडि कोनो नेता बयान देबा लेल सामने नहि आबि सकला अछि। बिहार मे चुनाव अछि, मुद्दा बहुत अछि मुदा बिहारीपन ककरो लेल मुद्दा नहि अछि। राहुल राज क हत्या कए सब बिसरी गेल। राहुलक हत्या करिनिहार मुंबई पुलिस कए क्लीनचिट देनिहार राकांपाक नेता खुलेआम बिहार मे प्रचार करि रहल छथि, राकांपाक उम्मीदवार सेहो चुनावी मैदान मे छथि। नीतीश कुमार अपराधी आ जातिक आधार पर भाषण देबा मे इ बिसरी गेलाह जे राज्यक बाहर केवल बिहारी जाति अछि। जूता स ल कए गोली खेनिहार तक बिहारी होइत अछि न कि भूमिहार या कूर्मी या फेर यादव। लालू आ पासवान कहियो एहि तरहक मुद्दा पर गंभीर नहि भेलाह। हुनका स इ उम्मीद सेहो कियो नहि करैत अछि। जहां तक कांग्रेसक सवाल अछि ओकरा लेल बिहार ओहने राज्य अछि जेहन अमेरिका लेल भारत। कहबाक मतलब इ जे कांग्रेस बिहारक हित तखने साधत जखन बिहार मजबूत होएत। कमजोर आ गरीब बिहार कांग्रेस लेल कहियो गंभीर मुद्दा नहि भ सकैत अछि। देखल जाए त कांग्रेस जाहि राज्य मे सत्ता मे अछि ओहि राज्य मे बिहारी पर सबस बेसी हमला भ रहल अछि। राहुल गांधी बिहार मे जा कए कहैत छथि जे अगर बिहार विकास कए रहल अछि त लोक बाहर किया जा रहल अछि। राहुल गांधी बिहार क जनता कए एतबा मूर्ख किया बुझैत छथि पता नहि। पलायन त पंजाब स सेहो भ रहल अछि, दुनियाक सब कोन मे पंजाबी बिना पलायन कए पहुंच गेल। राहुल गांधी इ बेता स सेहो कन्नी काटि लैत छथि जे अगर भारत विकास कए रहल अछि त भारतीय ऑस्टेलिया किया जा रहल छथि, जाहि ठाम पीटल जा रहल अछि। कांग्रेस जहिया धरि चाहत बिहारी मरैत रहत आ एकरा एकहि तरह स रोकल जा सकैत अछि आ ओकरा लेल एकटा मजबूत बिहारक निर्माण करए पडत। आशा अछि नीतीश कुमार आ लालू प्रसाद दूनू नेता इ बुझबा लेल तैयार हेता नहि त हम एहिना मरैत रहब।
एहि देश मे कहिया धरि मरैत रहत बिहारी
पिछला एक माह स जातिक आधार पर मतदान करि रहल लोक मे एक बेर फेर बिहारीपन जागि गेल अछि। छठि क मौका पर जखन बिहार मे अपराध बंद रहैत अछि, तखने असम मे एक बेर फेर 30टा बिहारी कए हत्या करि देल गेल। प्रतिबंधित संगठन नेशनल डेमोक्रेटिक फ्रंट ऑफ बोडोलैंड (एनडीएफबी) क सदस्य पिछल तीन दिन मे करीब 30 गोटे कए केवल एहि कारण स मारी देलथि जे ओ नौकरी तकबा लेल असम गेल छलथि। एहि ठाम छिटपुट हमला क दास्तां त काफी लंबा अछि। कई बेर एहि ठाम बिहारी कए गाजर-मूली जेकां काटल गेल अछि। जेकरा मारल गेल, ओकर केवल एकटा दोष छल जे ओ बिहारी छल आ अपन देस से दूर देश मे रोजगार तकबा लेल गेल छल। 10 साल पहिने असम मे अल्फा बिहार क 70टा कामगार कए मौत क घाट उतारि देने छल। ओकर बाद रेलवे क नौकरी क लेल परीक्षा देबा लेल गेल बाहरी आवेदक पर हिंसक हमला भेल। अल्फा बिहारी कए ओहि ठाम स निकलि जेबा लेल कहैत रहल अछि।


text:
रँजीत अपन परिवार’क लेल एक उद्धार्कर्ता बनल छलाह. परिवार’क प्रत्येक सदस्य केँ हुनका सँ कोनो ने कोनो अपेक्षा जरूर छलन्हि. कोनो व्यक्तिक उदार व्यक्तित्व कारणेँ दोसर व्यक्ति हुनका सँ बेसी आत्मीयता जोड़ि लैत अछि. आत्मीयता सँ सँबँध मजबूत होइत अछि. सँबँन्ध मजबूत भेला पर दोसर व्यक्ति उदार चरित्रवाला’क उपर मे अधिकार जँतबे लागैत छथि. आ अधिकार भेला पर अपेक्षा आओर बेसी बढ़ि जाइत अछि. रँजीत उदार व्यक्ति छलाह. जतेक कमबैत छलाह ओहि मे सँ बेसी सँ बेसी घर केँ पठा दैत छलाह. बाबूजी लेल अलग सँ, भौजी लेल अलग सँ, भाए लोकनिक लेल ते प्रत्येक महीना. रँजीत एखनि धरि नियमित रुप सँ पैसा मनीआर्डर करैत छलाह. ओएह पैसा सँ प्रत्येक लोकनिक कामना पूरा होइत छलन्हि. इएह पैसा सँ गाम मे हुनकर पिता आ भाए लोकनिक बाहरी खर्चा चलैत छलन्हि. खाए जोगर तऽ अनाज उपजिए जाइत छलन्हि.
रँजीत’क बारे मे पूरा बुझला’क बाद प्रत्येक लोकनि हुनका उपर मे अपन अधिकार’क प्रयोग करय चाहैत छल. अधिकार माँग यदि सँतुलित नहि हो तऽ ओहि मे विकार उत्पन्न होइत अछि. विकार सँ इर्ष्या द्वेष इत्यादि’क भावना जे पूरे सम्बन्ध केँ जड़ि सँ हिला दैत छैक. रँजीत’क परिवार’क लोक अपन अधिकार’क माँग कऽ सकैत छलैथ. ओ सीधे सीधे रँजीत सँ कहि सकैत छलैथ जे वर्षा सँ हुनकर सम्बन्ध हुनका लोकनि केँ नीक नहि लागैत छन्हि. मुदा हुनका लोकनिक रँजीत’क उपर मे अधिकार’क सोच आ कार्य सन्तुलित नहि छलन्हि. तेँ रँजीत के छोड़ि देबय चाहैत छलैथ. बल्कि रँजीत केँ अपन परिवार सँ अघोषित रुप सँ अलग कऽ देबय चाहैत छलैथ. रंजीत सँ आब ओ लोकनि कोनो तरह’क सहायता नहि लेताह. हुनका सँ एकोटा पैसा नहि लेताह, सब लोकनि मिलि इएह विचार कयलन्हि.
मुदा रँजीत के छोड़ि देने बाँकी खर्चा कोना चलत से हुनका सब केँ सोच मे दऽ देलकन्हि. रँजीत केँ मजा चखेबाक लेल ओ लोकन्हि रँजीत सँ पैसा लेनाई बँद करय चाहैत छलाह आ ओकर बाद पैसा कतय सँ आयत से बुझल नहि छलन्हि. विमल रँजीत केँ मुम्बई मे नजदीक सँ देखने छलाह. तेँ हुनका तामस बेसी छलन्हि. विवाहित छलाह आ पत्नी कतेक दिन सँ कहैत छलन्हि जे रँजीत’क उपर मे बेसी अपेक्षा नहि राखबाक लेल. ओ हुनका कहैत छलीह जे दिल्ली जा केँ कम सँ कम प्राइअवेटो नौकरी देखबाक लेल मुदा ओ रँजीत के पालनहार मानि आइ तक बात टालैत छलाह. रँजीत सँ अपेक्षाकृत बेसी तमसायल विमल आब तय कऽ नेने छलाह जे पत्नी’क बात मानबेटा मे भलाई अछि.
सब किओ मिलि आब तय कयलन्हि जे विमल आब दिल्ली जेताह आ दिल्लीए सँ रँजीत केँ चिट्ठी लिखताह जे आब ओ नौकरी करय लागल छथिन्ह तेँ हुनका आब पैसा’क कोनो जरूरत नहि. सब किओ इएह निर्णय लेलन्हि जे कोनो तरहेँ रँजीत केँ बुझि मे नहि आबय जे गाम मे हुनकर आ वर्षा’क सँबँध’क बारे मे किनको बुझल छन्हि.
जेना निर्णय भेल, विमल दिल्ली दिस विदाह भेलाह. गामक किछु लोक गुट बना केँ दिल्ली जाइत छल. ओहि गुट मे शामिल भऽ गेलाह. जेनेरल के टिकट कटा ट्रेन मे खेबा’क लेल चुड़ा मुरही लऽ दिल्ली दिस विदा भेलाह. मोन मे छलन्हि के एक दू दिन मे नौकरी भेट जेतन्हि. कोनो अनपढ़ गँवार नहि छथि. मैट्रिक सेकेन्ड डिविजन सँ पास छथि.
एहि उपन्यास’क दोसर अँक शुरु भऽ गेल अछि. पहिल अँक मे कहानी’क भूमिका बान्हल गेल छल. तेँ ओतेक इन्टेरेस्टिँग नहि छल. आब जखन वास्त्विक कहानी’क उतार चढाव होयत, वास्तविक जीवन आ मानवीय सँबँध’क तोल-मोल होयत तऽ कहानी सहजेँ नीक लागय लागत. पाठक लोकनि सँ हमर आग्रह जे टिप्पणी जरूर दी—पद्मनाभ मिश्र
दिल्ली पहुँचितहिँ दू-तीन दिन आराम करबा मे बीति गेलन्हि. ओकर बाद नौकरी ताकबा’क शुरु केलन्हि. मोन भेलन्हि दू-तीन दिन मे नौकरी तऽ भेटिए जायत. पहिने रँजीत के चिट्ठी लिखि देल जाए. रँजीत केँ एकटा नीक चिट्ठी लिखि देलाह. चिट्ठी मे उपराग नहि देने छलाह. मुदा ई साफ साफ लिखल छल जे आब हुनका रँजीत’क पैसा सँ कोनो सरोकार नहिँ. आब ओ खुदे नौकरी करय वाला छथि. खुदे आब ओ गाम पर प्रत्येक महीना पैसा मनीआर्डर करताह.
लोक’क कहबा’क अनुसार एकटा बायोडाटा बना लेलाह. जतय जाथि लोक पुछन्हि कतेक उमर छन्हि आ कतेक दिन’क काज’क अनुभव छन्हि. आई तक कोनो नौकरी नहि केने छलाह. तेँ अनुभव’क नाम पर शुन्य. उम्र छलन्हि पैँतिस साल. अधिकतम लोक हुनका नौकरी देबा सँ मना कऽ दैत छलन्हि. आ जे किओ दैतो छलन्हि ओ साढ़े तीन हजार टाका महीना’क दरमाहा पर. दिल्ली मे तऽ कम सँ कम पन्द्रह सय टाका एकटा रूम’क किराया मे लागि जेतन्हि. ओकर बाद की खेताह आ की गाम पर मनीआर्डर करताह. किछु जे जान पहचान के लोक छलन्हि ओ कहैत छलन्हि जे चारि हजार टाका महीना सँ कम पर नौकरी नहि करबाक चाही. ओ बहुत तरहक लोक सब सँ भेँट कयलन्हि. हुनका देखय मे भेटलन्हि जे कोना गाम’क लोक दिल्ली सँ कमा केँ एला’क बाद गाम मे भारभीस दैत छलथिन्ह आ कोना एकटा रुम मे छओ गोटे गुजर बसर करैत छथिन्ह. प्रत्येक नौकरी करय वाला व्यक्ति भोर मे घर सँ आठ बजे चलि जैथि चारि टा सोहारी खा केँ आ चारि टा सोहारी आ आलू’क भूजिया बान्हि केँ. राति’क आठ बजे फेर सँ घर वापस. होइत छलन्हि जे ई केहेन दिल्ली अछि जाहि मे लोक’क मुँह सँ एत्तेक बात सुनि चुकल छथि मुदा एत्तेक कमेबाक बादो दिन मे दालि भात तरकारी नसीब नहि होइत छन्हि. किछुए दिन मे दिल्ली जे हुनकर प्रत्येक समस्या केर समाधान करय वाला छलन्हि हुनका लेल खुदे समस्या बनि गेलन्हि. दिल्ली आयल छलाह कमेबाक लेल मुदा एखन होइत छलन्हि जे दिल्ली मे हिनकर खुदे गुजर बसर भऽ जान्हि ओएह टा काफी.
उम्हर रंजीत केँ विमल केर लिखल चिट्ठी भेटलन्हि. मालूम भेलन्हि जे विमल जे गाम मे इम्हर उम्हर भटकैत रहैत छलाह से आब दिल्ली मे कमेबाक लेल चलि गेल छलाह. भेलन्हि जे गाम मे रहि केँ विमल केँ कूपमण्डूकता धरि नेने छलन्हि. दिल्ली जा केँ दुनियाँ देखबाक भेटतन्हि तऽ दालि भात’क मोल बुझि पड़तन्हि. एतबी नहि किछुए पैसा आबि गेला सँ हुनकर अपन व्यक्तिगत परिवार’क भविष्य उज्ज्वल भऽ जेतन्हि. तेँ विमल’क ई दिल्ली जेबा’क फैसला हुनका बहुत नीक लागलन्हि. बल्कि मोन मे जे एक ठाकी चिन्ता छलन्हि ओ दूर भऽ देल छलन्हि. अति उल्लासित रँजीत विमल केँ चिट्ठी मे प्रत्यूत्तर देलथिन्ह जाहि मे ओ अपन उल्लास केँ नुका नहि सकलाह.
विमल केँ जखन ओ चिट्ठी भेटलन्हि ताबय धरि हुनका एकटा नौकरी भेट गेल छलन्हि. दरमाहा छलन्हि अढ़्तीस सय टाका प्रति मास आ ओवर टाइम अलग सँ. दिल्ली सँ निराश भेल विमल खूब ओवरटाइम करैथि. बाँकी लोक सँ सम्पर्क कटि गेल छलन्हि. दिल्ली मे एकटा पूर्ण बिहारी जीवन जीबए लागल छलाह. एहेन बिहारी जीवन जाहि मे दालि भात तरकारी केवल रवि दिनक भोजन मे भेटन्हि, एकटा रूम मे चारि टा लोक रहैत छलाह. अधिक सँ अधिक ओवर टाइम भेटबाक प्रयत्न मे रहैत छलाह.
मुदा राति मे सुतय काल मे अपन स्थिति पर खुदे दया लागय लागन्हि. अपन वर्तमान जीवन केँ अपन एक मास पहिलुका जीवन सँ तुलना करय लागैथि. कतय गाम मे भोर सुति के उठैथि चाय भेटि जान्हि ओकर बाद सात-आठ सोहारी’क जलखई भेटन्हि. दिनक खाना मे दालि भार तरकारी आ भूजिया मे कोनो भाँगठ नहि होइन्हि. समय समय पर माछो भेटि जान्हि. गाम’क एत्तेक लोक सब सँ बातचीत. एतय तेँ खाना के तऽ कोनो बाते नहि किओ एहेन लोक नहि भेटन्हि जिनका सँ पेट भरि बात करताह. मोन मे होइत छलन्हि जे हुनकर एहि नार्किक जीवन’क लेल सिर्फ रँजीत जिम्मेदार छथि. मुदा रँजीत केँ मजा चखेबा’क लेल ओ दिल्ली मे नौकरी जारी राखय चाहैत छलाह. मोन मे होइत छलन्हि जे रँजीत केँ जखन चिट्ठी भेटतन्हि तऽ बुझि मे एतन्हि जे परिवार’क सब किओ रँजीते टाक आशा पर नहि जीवैत छथि. विमल ओ सब किछु कऽ सकैत छथि जे रँजीत कऽ रहल छलाह.
मुदा रँजीत’क उल्लासित चिट्ठी जखन भेटलन्हि तऽ हुनकर प्रत्येक योजना पर पानि पड़ि गेलन्हि. सोचने छलाह जे रँजीत केँ अपरतिव लागतन्हि. ओ विमल केँ प्रत्यूत्तर लिखि कहतन्हि जे भाइजी हमरा सँ कोन गलती भेल अछि से कहु. अहाँ गाम जाउ. यदि हमर मनीआर्डर कम होइत अछि तऽ हम बेसी कऽ केँ पठाएब. हुनका होइत छलन्हि जे भऽ सकैत अछि जे रँजीत छुट्टी लऽ केँ दिल्ली आबि जैथि आ हुनका सँग कऽ केँ गाम लऽ जैथि. गाम मेँ सबसँ माफी मँगताह. मुदा स्थिति दोसरे छल. रँजीत, विमल’क एहि प्रयास सँ बहुत उल्लासित छलाह. बहुत खुश छलाह.
विमलक प्रतिक्रिया दू दिस जाति छलन्हि. बुझि मे नहि आबैत छलन्हि जे कोन बात वास्तविकता मे सत्य छलन्हि. एकटा सोच छलन्हि जे भऽ सकैत अछि जे हो न हो ओ लड़की हिनका सिखाबैत छन्हि जे विमल केँ दिल्ली गेने हुनका कपार पर सँ परिवार’क बोझ उतरि जेतन्हि. फेर दुनू लोकनि विवाह कय खुब मओज मस्ती करताह. दोसर सोच छलन्हि जे रँजीत सचमुचे बदलि गेल अछि. बम्बई जा केँ घर परिवार’क महत्व केँ बिसरि गेल छथि. आ नहुएँ नहुएँ परिवार सँ पूरे तरह सँ अलग भऽ जेताह. ओहि दुनू मे सँ कोन बात सत्य छल ताहि पर विमल निर्णय नहि लऽ पाबि रहल छलाह. कोनो एहनो आदमी नहि छलन्हि जिनका सँ ओ बात कऽ सकैत छलाह. मोन मे अटकल बात केँ उगलि सकैत छलाह. कखनो कखनो अपन कनियाँ याद आबए लागैत छलन्हि. मुदा इएह सब सोचैत सोचैत ओ सुति जाइत छलाह. आ भोर भेने हुनका फेर सँ अपन नौकरी पर जाए पड़ैत छलन्हि. नौकरी पर एत्तेक काज छलन्हि जे किछु दोसर चीज सोचबाक कोनो टाइम नहि छलन्हि. राति मे बिछाओन पर पड़ल रहैत छलाह आ रँजीत केँ कोसैत रहैत छलाह.


text:
पटना : मुख्यमंत्री नीतीश कुमार कहला अछि जे दीघा-सोनपुर रेल सह सड़क पुल निर्माणाधीन अछि आ बिहार एकर पूर्ण हेबाक आओर बेसी बाट नहि ताकि सकैत अछि। सड़क पुल लेल राज्य सरकार पहिने राशि द रहल अछि आब अगर केंद्र रेल पुल लेल राशि देबा मे देर करत त बिहार सरकार अपन टका स रेल पुल सेहो बना लेत, किया त बिहार कए विकसित हेबा लेल आब कोनो बाधा मंजूर नहि अछि। मुख्यमंत्री नीतीश कुमार मंगलदिन मुख्यमंत्री सचिवालय मे आयोजित बिहार राज्य पुल निर्माण निगम क 38 म स्थापना दिवस कए संबोधित करैत कहला जे एहि पुल क शिलान्यास तखन भेल छल जखन ओ रेलमंत्री छलाह। तत्कालीन प्रधानमंत्री अटल बिहारी वाजपेयी एक शिलान्यास रखने छलाह। पुल क निर्माण क लक्ष्य 2007 तक राखल गेल छल, बाद मे एकरा बढ़ाकए 2009 तक क देल गेल। आब एकर लक्ष्य 2015 क देल गेल अछि, मुदा राशि एखनो नहि देल जा रहल अछि। एहन मे केंद्र क हाथ स समय पर पुल तैयार भ सकत एकर उम्मीद कम अछि। ओ कहला जे जहिया इतिहास मे बिहार क विकास क जिक्र होएत, ओहि मे बिहार राज्य पुल निर्माण निगम क चर्चा जरूर होएत। ओ कहला जे कहिया आर्थिक संकट स बंद हेबाक दुहारि पर ठार निगम आद मात्र फायदा मे नहि अछि बल्कि अनेक स्थान पर महासेतु क निर्माण क रहल अछि। एहि मे गुणवत्ता क संग समय क ध्यान सेहो राखल जाए। पुल क पैघ पैमाना पर निर्माण क कारण एहि वर्ष क अन्त तक बिहार क कोनो इलाका स 6 घंटा मे पटना पहुंचबाक सपना सकार होएत। ओ कहला जे राज्य मे यातायात क्रांति भेल अछि। संसाधन क कमी क बावजूद काज भ रहल अछि। केन्द्र सरकार बिहार क जायज मांग मानि लैत त विकास कए पंख लागि जाएत। विशेष दर्जा भेट जाएत त आधारभूत संरचना मे आओर टका उपलब्ध भ सकत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सुन्दर गाछक शाख
रंग बिरंगक फूल खिलल अछि
पोखरिक काते कात
खूब लाल अछि फूल बैजयंती
पीयर अछि कनेल
बेला जूही चंपा सभ सं
राह आच्छादित भेल
कवि- अमित अभिनन्दन,
झंझारपुर प्रखण्डक बलियारि ग्रामक निवासी 24 वर्षीय अमितजी पेशा सँ चिकित्सा विज्ञानक छात्र छथि आ संगे-संग साहित्यानुरागी सेहो छथि। सम्प्रति ज. ला. नेहरु चिकित्सा महाविद्यालय, भागलपुर मे अध्ययनरत। कतहु प्रकाशित हुनक इ पहिल रचना छियन्हि।
सम्पर्क- +91-93865 50687
- सम्पादक, "कतेक रास बात"
गाछ सिंघारक खूब फुलायल
सून मुदा अछि आम
आमक डारि पर सजमनि लत्ती
कतेक नीक एही ठाम
दूर दूर तक धानक कोला
हरियर हरियर खेत
बड़का डकहर घूमि रहल अछि
काँकोर लेने पेट
समय सोहावन अति प्रीतिकर
तुंरत धूप फेर छाँव
बीच मेघ में बहुत ऊँच पर
सूर्य जमौने पाँव
बीच पानि में बत्तख दौड़य
काते काते माछ
कमल फूल पर भौंरा उडि उडि
खूब देखाबय नाच
प्रकृति केर ई अनुपम बेला
पंछी गाबय गीत
पीपर तर सं सूरज झांके
धरा लगाबय प्रीत।


text:
पूर्णिया। पूर्व मध्य रेलवे क बनमनखी-पूर्णिया रेलखंड क बीच 21 नवंबर स मेगा ब्लॉक भ सकैत अछि। ओना एहि संबंध मे रेलवे एखनधरि कोनो सूचना जारी नहि केलक अछि। रेल सूत्रक कहब अछि जे मेगा ब्लॉक लेल उच्चाधिकारी स आदेश प्राप्त भ चुकल अछि। मेगा ब्लॉक क चर्चा स उक्त रेलखंड क रेल यात्री काफी खुश आ चिंतित छथि। ज्ञात हुए जे मधेपुरा स मुरलीगंज क बीच आमान परिवर्तन क कार्य पूरा भ चुकल अछि आ मुरलीगंज आ जानकीनगर क बीच कार्य युद्धस्तर पर जारी अछि। यात्री क मांग अछि जे मधेपुरा तक आबि रहल ट्रेन कए विस्तारित क मुरलीगंज तक चलाउल जाए, एकर पश्चात बनमनखी-पूर्णिया रेलखंड क बीच मेगा ब्लॉक लेल जाए। ओना मुख्य संरक्षा आयुक्त क आमान परिवर्तन कार्य क निरीक्षण भेलाक बाद ओके फिट रिपोर्ट भेटलाक बाद ट्रेन क परिचालन शुरू भ जाएत। ज्ञात हुए जे 2008 क सितंबर मे आयल बाढ़ क कारण आमान परिवर्तन क काज बिल्कुल ठप पडल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
Saturday, August 21, 2010
पृथक मिथिला राज्यक मांग ल कए प्रदर्शन
अखिल भारतीय मिथिला राज्य संघर्ष समिति के तत्वावधान में पृथक मिथिला राज्यक मांग ल कए मिथिलावासीलोकनि काल्हि जंतर-मंतर पर प्रदर्शन कएलनि। अध्यक्षत छलाह डा. वैधनाथ चौधरी। प्रदर्शन में सांसद कीर्ति झा आजाद, माहेश्वर हजारी, महाबल मिश्रा व विधायक अनिल कुमार झा शामिल भेलाह। बाद में ई लोकनि गिरफ्तारी सेहो देलनि। एहि दौरान प्रदर्शनकारी ..भीख नहि अधिकार चाही हमरा मिथिला राज्य चाही के नारा लगबैत रहलाह। सांसद कीर्ति झा आजाद कहलनि जे मिथिलांचल के समस्याक हल अलग राज्य बनलहि सं संभव। हुनकर कहब रहनि जे क्षेत्र कें पृथक राज्यक दर्जा भेटलाक बादे आर्थिक, सामाजिक, राजनीतिक, भाषाई आर औद्योगिक आजादी सहित बाढ़ आ सुखाड़ सं मुक्ति भेट सकतैक। सांसद माहेश्वर हाजरी कें कहब छलन्हि जे बिना मिथिला राज्य के, मिथिलांचल वासी सभहक विकास संभव नहिं हएत। महाबल मिश्रा घोषणा कएलनि कि पृथक मिथिला राज्यक लेल ओ कोनहु तरहक कुर्बानी देमए लेल तैयार छथि। विधायक अनिल कुमार झा सेहो संबोधित कएलनि। अखिल भारतीय मिथिला राज्य संघर्ष समिति के अध्यक्ष वैधनाथ चौधरी कें कहब रहनि कि आगामी अक्टूबर-नवंबर महीना मे बिहार मे विधानसभा चुनाव होमय जा रहल छैक। ओ मिथिलावासी लोकनिक भावना कें कद्र करैत राजनीतिक पार्टी सभ सं अपील कएलनि कि ओ सभ अपन घोषणा-पत्र में पृथक मिथिला राज्यक मांग कें जरूर स्थान दथि। एहि मौका पर सुधिकांत झा, दिनेश मिश्र, अवधेश चौधरी आ तपेश्वर लाल कर्ण सेहो मौजूद छलाह।
Posted by कुमार राधारमण at Saturday, August 21, 2010


text:
ब्रिटिश राज
ब्रिटिश राज या ब्रिटिश भारत (अङ्ग्रेजी: British India) सन् १८५८ सँ १९४७ धरि भारतीय उपमहाद्वीपमे स्थापित संयुक्त अधिराज्यक अधीन प्रशासित उपनिवेशिक शासनक नाम छल। एकर भौगोलिक विस्तार, पश्चिममे अफगानिस्तान आ इरानक सीमासँ पूर्वमे बर्मा धरि; आ उत्तरमे काराकोरम पर्वतसँ दक्षिणमे सिलोनद्वीप धरि छल। आर ब्रिटिश यमन एवं अन्य ब्रिटिश खाड़ी प्रदेशसभमे एकर अधिन प्रशासित रहैत छल। तत्कालीन भारतीय उपखण्डमे, ब्रिटिश प्रशासित प्रदेशक संगे, अन्य अनेक (~६५०) स्वशासित राज्य-रजवाड़ा सेहो रहल अछि, जेसभ विभिन्न प्रकारक सन्धिकें अनुसार ब्रिटिश शासनक ऊपर निर्भर रहल छल। अधिकारिक रूपसँ ब्रिटिश सरकारक अधीनस्थ प्रदेशक ब्रिटिश भारत कऽ भाग मानल जाइत छल, मुदा वास्तविक रूपसँ उक्त समस्त राज्यसभक नाम मात्र स्वायत्तता प्राप्त रहल छल।
विषय सूचीसभ
भौगोलिक सीमा[सम्पादन करी]
ब्रिटिश राज, पुर्तगाली-प्रशासित गोवा आ फ्रान्सद्वारा प्रशासित पुडुचेरी वाहेक लगभग सम्पूर्ण भारतीय उपमहाद्वीपक उपर अधिपत्य रहल छल, जहिमे वर्त्तमान भारत गणराज्य, पाकिस्तान आ बङ्गलादेश सम्मिलित अछि। विभिन्न समयखण्डसभमे एकर अधीन, अन्य ब्रिटिश प्रदेशसभक सम्मिलित करल गेल छल, जहिमे अदन (१८५८ सँ १९३७), निचला बर्मा (१८५८ सँ १९३७), उपरक बर्मा (१८८६ सँ १९३७), ब्रिटिश सोमालील्यान्ड(१८८४ सँ १८९८) आओर सिङ्गापुर (१८५८ सँ १९६७) सम्मिलित अछि । निचला आ उपरक बर्माक सम्मिलित करिऽक पहिने संयुक्त बर्मा प्रान्त बनाएल गेल जे ब्रिटिश भारतक भाग छल; तथा सन् १९३७ मे बर्मा प्रान्तक ब्रिटिश भारत सँ विभक्त करिकऽ ब्रिटिश बर्मा कऽ नामसँ ओकरा स्वतन्त्र उपनिवेशक रूपमे स्थापित करल गेल छल तथा सैद्धान्तिक रूपसँ सन् १९४६ धरि पारस खाड़ीक त्रुशल राज्यसभक ओ ब्रिटिश भारतक अधीन एकटा राज्य मानल जाइत छल ।
ब्रिटिश भारत तथा देशी राज्य[सम्पादन करी]
ब्रिटिश शासनमे दु प्रकारक प्रशासनिक अञ्चल छल:
- ब्रिटिश भारत : भारतक महाराज्यपाल या एकर अधीनमे कोनो अधिकारीक माध्यमसँ ब्रिटिश शासक द्वारा नियन्त्रित प्रदेश या क्षेत्रसभ।
- देशी राज्य : ब्रिटिश सम्प्रभुक अधीनस्त स्वायत्त राज्यसभ।
ब्रिटिश शासनक प्रभाव[सम्पादन करी]
ब्रिटिश शासन तथा ब्रिटिश शासनव्यवस्थाके ई वर्त्तमान भारत आ भारतीय उपमहाद्वीपक उपर बहुत भारी प्रभाव अछि । आधुनिककालमे संसदीय प्रणाली, सार्वजनिक वयस्क मताधिकार तथा वर्त्तमान स्वरुपमे स्थापित निष्पक्ष न्यायपालिकाक व्यवस्थापिकासभ, ब्रिटिश शासनक परिणाम अछि। एवं, भारतीय जिला प्रशासन, विश्वविद्यालय, वर्त्तमान शिक्षा व्यवस्था आ स्टक एक्सचेञ्ज संस्थागतसभ सेहो ब्रिटिश शासनक परिणामस्वरूप अछि । आ वर्त्तमान रूपमे भारतीय उपमहाद्वीपक राजनैतिक एकीकरण सेहो प्रत्यक्ष या अप्रत्यक्ष रूपसँ ब्रिटिश शासनक देन अछि ।


text:
दीवार गंदा करबा पर होएत एफआइआर, प्रशासन उठेलक सराहनीय डेग
दरभंगा रॉक्स सन किछु संगठन करैत रहल छल एहन मांग
प्रचार लेल जगह भेल तय, बाकी परिसर बनल प्रतिबंधित क्षेत्र
दरभंगा । ललित नारायण मिथिला विश्वविद्यालय प्रशासन कामेश्व्रनगर क दीवार पर स्लोगन लिखबा आ पोस्टर सटबा पर प्रतिबंध लगा देलक अछि। एक फरवरी क बाद धरोहर कए गंदा करनिहार एक जेल पठाउल जाएत, ओकरा पर विवि प्रशासन प्राथमिकी दर्ज कराउत। उल्लेखनीय अछि जे दरभंगा रॉक्स सन किछु छात्र संगठन दरभंगा क धरोहर कए सुंदर बना कए रखबा लेल एहन प्रतिबंधन क मांग बहुत दिन स करैत आबि रहल छल। मांग क आलोक मे कुलपति साकेत कुशवाहा पदाधिकारी सब संग बैसार केलाक बाद तय केलथि अछि जे कामेश्वसर नगर क पूरा परिसर कए धरोहर मानि एकरा गंदा करनिहार पर प्राथमिकी दर्ज कराउल जाये। कुलपति कार्यालय प्रकोष्ठ मे पत्रकार स गप करैत कुलपति डॉ साकेत कुशवाहा एहि संबंध मे जानकारी दैत कहला जे विवि सबहक सामूहिक संपत्ति छी, एहन मे सबकए अपन जवाबदेही तय करै पडत। ओ परिसर कए साफ सुथरा आ सुंदर बनेबा लेल छात्र संगठन, शिक्षक, कर्मी, छात्र-छात्र सहित आम लोक स सेहो सहयोग क अपील केलथि। ओ कहला जे एहन नहि जे छात्र संगठन या अन्य संगठन कए अपन गप कहबा स रोकबा लेल इ प्रयास कैल जा अछि। धरनास्थेल जेका परिसर मे किछु स्थयल कए एहि काज लेल चिह्न्ति कैल जा रहल अछि, जतए विभिन्न संगठन अपन अपन प्रचार-प्रसार क सकताह। मुदा पूरा परिसर कए एहि लेल बर्बाद नहि करै देब। ओ कहला जे हुनकर इच्छाा छल जे परिसर कए सुंदर रखबा मे सब सहयोग दथि, एहि लेल ओ बेर-बेर निवेदन केलथि जे परिसर धरोहर जेकां अछि एकरा गंदा नहि कैल जाये, मुदा इ सिलसिला नहि रुकल, एहन मे मजबूरन विवि प्रशासन कए प्रतिबंध लगा दंडात्मिक कार्रवाई लेल बाध्यल हुए पडल अछि। ओ कहला जे छात्र संगठन विवि परिवार क हिस्सा होइत अछि। एहन मे एक दिस छात्र परिसर कए बचेबा लेल गुहार क रहल अछि त दोसर दिस छात्र संगठन परिसर कए गंदा करबा स रोकबा मे प्रशासन कए मदद नहि क रहल अछि। परिसर क सौंदर्यीकरण मे सब कए विवि क सहयोग करबाक चाही। ओ दरभंगाक आम लोक स सेहो एहि मुहिम मे विवि प्रशासन क मदद क गुहार केलथि आ कहलथि जे पोस्टहर सटनिहार आ स्लो गन लिखनिहार कए बुझेबा लेल आम लोक कए सामने एबाक चाही। ओ कहला जे परिसर एतबा सुंदर अछि जे एकरा देखबा लेल दूर दूर स लोक अबैत अछि, मुदा सर्वोच्च न्यायालय आ निर्वाचन आयोग क स्पष्ट निर्देश क बावजूद दीवार कए गंदा करबा मे किछु संगठन कए लाज नहि होइत अछि। ओ कहला जे दीवार क सफाई करेबाक काज जारी अछि आ एहि काज मे विवि कए लाख स ऊपर टका खर्च भ चुकल अछि। विवि लग आंतरिक स्त्रोत एतबा नहि अछि जे सब मास एहन सफाई कैल जा सकए। ओ कहला जे परिसर मे लागल मारवल पर कई ठाम छात्र संगठन स्लोगन लिखबा लेल आयल पेंट क प्रयोग त केने अछि, जे पुताई क बाद सेहो नहि झपा रहल अछि। ओ फरवरी माह मे नैक क प्रस्तावित निरीक्षण क जिक्र करैत कहला जे निरीक्षण स पूर्व विवि मे सफाई आ सौंदर्यीकरण क वृहत्त योजना पर काज चलि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मुंबई। मुंबई फिल्म उद्योग बिहार कए बदनाम करबाक कोनो मौका नहि छोडि़ रहल अछि। एक दिस बिहारक पहिल मुख्यमंत्री श्रीकृष्ण सिंह स भेल गलतीक फायदा उठा बिहारी भाषा नामक एकटा असभ्य भाषा बिहार पर थोपल जा रहल अछि, ओतहि विवादास्पद आ अलोकप्रिय प्रथा कए बिहारक नाम पर परोसल जा रहल अछि। पिछला दू साल मे हरियाणा, राजस्थान आ उत्तरप्रदेश मे ऑनर किलिंग क कईटा घटना घटल अछि। पिछला सप्ताह सेहो खाप पंचायत क फैसला आयल अछि। मुदा मुंबई फिल्म उद्योग एहि समस्या कए बिहार पर थोपबाक प्रयास मे अछि। बिपाशा बसु बिहार मे ऑनर किलिंग पर केंद्रित प्रियदर्शन क अगिला फिल्म क लेल बिहारी भाषा सीख रहल छथि। बंगाली फिल्मकार सपन घोष एहि संबंध मे कहला जे मुंबईक फिल्मकार क मानब अछि जे एहन विषय अगर बिहारक पृष्टïभूमि मे देखाउल जाइत अछि त दर्शक कए ओकरा मे बेसी विश्वसनीयता लगैत अछि। एकरा कहां बिहारक प्रति पूर्वाग्रह सेहो मानि सकैत छी। मुदा बाजार मे बिहार बिकाइत अछि।
सवाल अछि बिहार मे भोजपुरी, मगही आ मैथिलीक संग-संग बज्जिका आ अंगिका सन बोली सेहो बाजल जाइत अछि, मुदा बिहारी भाषा क जन्म कहिया आ कखन भ गेल इ कोनो भाषाविद कए पता नहि अछि, मुदा मुंबई मे बैसल फिल्मकार कए पता अछि। सवाल उठैत अछि जे बिहार मे कोनो खाप पंचायत नहि अछि आ नहि कोनो हाल-फिलहाल मे ऑनर किलिंगक मामला सामने आयल अछि। त कि दुनिया कए हरियाणा सन धनि प्रदेशक एहि विकृत छवि स बचेबा लेल बिहार कए बदनाम कैल जा रहल अछि। भोजपुरी कलाकार पंकज तिवारी कहब अछि जे गरीब बिहारक बदनामी होइत रहल अछि। जेना हॉलीवुड मे स्लमडॉग… कए प्रसंशा भेटैत अछि तहिना बिहारक पृष्ठभूमि पर बनल फिल्म बनबा स पहिने कलात्मक भ जाइत अछि। एहि लेल बिपाशा कहैत छथि, ‘हमर द्वारा निभाउल गेल एखन धरि क किरदार क लिहाज स इ एकटा पैघ बदलाव होएत। हम सूती साड़ी मे बिना कोनो मेकअप क परदा पर नजरि आयब। एकरा लेल हम बिहारी भाषा सीख रहल छी, ताकि अपन संवाद मे स्थानीय पुट आनि सकी।Ó एकटा जमाना ओ छल जहिया तीसरी कसम बनैत छल, आइ एहन सिनेमा बनि रहल अछि जाहि मे बिहारक एहन छवि देखेबाक प्रयास भ रहल अछि जे छवि बिहार क नहि अछि, बल्कि दोसर राज्य मे एकटा पैघ समस्या बनल अछि।
मुख्य पृष्ठ समाचार बिपाशा किया सीख रहल छथि बिहारी भाषा


text:
Raghav Jha: All India Rank 24 : Got Selected for Indian Administrative Service.
इ देख हुनकर मन:स्थिति जे भेलैन तेकर व्याख्या नै कैल जा सकै अछि. हुनका भेलैन जेना हुनका पंख लाइग गेल होइन आ ओ दूर आकाश में उडल जाइ छैथ. परंच स्वयं के बिट्ठू काटि क ओ स्वयं के सचेत केलाह. फ़ेर बरबस हुनका नौ बरष पुराण ओ घटना मोन पैर गेलैन, आजुक स्थिति के जेकर प्रतिफ़ल कहल जा सकै अछि.
तखन राघव दसवीं में गेल छलाह. बाबूजी एकटा सामान्य सरकारी कर्मचारी छलाह. घर में सबटा मौलिक सुविधा उपलब्ध छल किंतु भोग-विलासिता सं दूरी बनल छल. राघव के दू टा बाल सखा छलाह – बंटी आ मोंटी. बंटी के पिताजी सेहो सरकारी कर्मचारिये छलाह, आ मोंटी के पिताजी व्यापारी छलैथ. मोंटी के पिताजी ओकरा एकटा बढिया विडियो गेम खरीद के देलखिन जकरा देखा देखी बंटी सेहो अपन पापा सं कहि क ओहने विडियो गेम खरीदबा लेलक. आब दुनू दोस्त राघव के खिसियाब लागलैन जे हमरा सब लग एत्ते निक विडियो गेम अछि आ अहां लग नै अछि. इ सुनि-सुनि राघव बहुत दुखी भ गेल छलाह. ओ बाबूजी लग जिद्द क देलखिन जे बाबूजी हमरो लेल अहां ओहने विडियोगेम मंगा दिय. बाबूजी हुनका समझेलखिन जे बौआ ओ विडियोगेम बहुत महरग अछि आ एखन किननाइ गैर-आवश्याक अछि, एखन दीदी के इंजिनियरिंग मे एडमिशन कराब के अछि ताहि में खर्च हेतै,आर काज सब अछि. किन्तु राघव कहां मान बला छलाह. ओ कहलाह जे मोंटी आ बंटी के पप्पो त दियेलखिनये कि नै. एहि पर बाबूजी बाजलाह जे मोंटी के पापा अमीर व्यापारी छैथ आ बंटी के पापा घुसखोर. हुनका सं आंहा अपन परितर किये करै छी. एही पर राघव तुनैक क बजलाह जे एहेन इमानदारी के ल क कि करब जे बेटा के सौखो नै पूरा क सकि. एते बाजि ओ मुंह फ़ुला क ओत से चैल गेलाह. मुदा हुनका आंखि में अखनो विडियो गेमे नाचि रहल छल. राति में ओ तामसे खानो नै खेने छलाह. सुतलि राति में हुनका विचार एलैन जे किये नै बाबूजी के पर्स चोरा ली आ ओहि में जे पैसा हेतै तहि से विडियो गेम खरीद लेब दोस्त संगे जा क. इ सोचिते ओ उठलाह आ चुप चाप सं बाबूजी के कुर्ता सं हुनकर पर्स निकाइल लेलैथ. भोरे बाबूजी के इलेक्शन ड्यूटी में जेबा के छलैन. एहि लेल ओ भोरे अन्हौरके पहर निकैल गेलखिन. हरबरी में ओ अपन कुर्ता के जेबीयो नै चेक केलखिन जै में हुनकर पर्स छलैन आ पर्स में पाई-कौरी के संग संग हुनकर आई-कार्ड बस पास आदि भी छलैन. बस में बैसल बाबूजी जाय छलाह कि तखने टिकट चेकर सब पहूंचल. बाबूजी सं टिकट मांगला पर ओ जेखने पास निकाल लेल जेब में हाथ दै छैथ त आहि रे बा पर्स त अछिये नै! आब हुनका भेलैन जे कि करी नै करी. ओ टिकट चेकर के बात बुझाब के प्रयत्न कर लगलाह पर ओ मान लेल तैयार नै. हिनका लग जुर्मानो भर के लेल पाई नै छल. ताहि समय में मोबाईल फ़ोन के ओहन चलन सेहो नै छल. टीसी हुनका बस सं उतारि क जिरह कर लागल. खैर इ मामला के कहुना सल्टिया क कहुना कहुना बाबूजी ड्यूटी पर पहूंचला. किंतु समय पर इलेक्शन ड्यूटी पर नहीं पहूंच के कारण अधिकारी हुनका पर काज में लापरवाही के चार्ज लगा हुनका सस्पेंड क देलकैन. दुखी मन सं बाबूजी घर पहूचलाह आ मां के सबटा बात बता क पुक्कि पारि क कानय लगलाह. एहि बीच राघव सेहो कत सं खेलैत-कुदैत घर पहूचलैथ. पहिने त हुनका माजरा किछु बुझना में नै एलैन, मुदा बात बुझला उत्तर त जेना हुनका काटु त खून नै. आत्मग्लानी सं ओ डूबल जा रहल छलाह. होय छलैन जे धरती फ़ाईट जाय आ हम ऐ में समा जाय. सोचय लगलाह जे आइ हमरा कारण बाबूजी के सस्पेंड होब परलैन आ बदनामी से अलग. किछु क्षण त हुनका अपना आप सं, जिनगी सं घृणा होमय लगलैन, रंग रंग के नाकारात्मक खयाल आब लागलैन, किंतु फ़ेर ओ अपना आप के सम्हारलैथ आ अपना आप सं कहलखिन जे हमरा सं आई बड्ड पैघ अपराध भेल अछि आ हम डरपोक नै छी, हम एहि अपराध के प्रायश्चित करब. मुदा राघव के इ हिम्मत नै भेलैन जे ओ सबटा सच्चाई बाबूजी के जा क बता दितेथ. तथापि राघव तत्क्षण तीन टा प्रण लेलैन:
जिनगी में कखनो कोनो प्रकार के चोरी नै करब
कखनो कोनो गैरजरूरी मांग नै करब
बाबूजी के आई.ए.एस बनि क देखायब आ तखन एहि अपराध के लेले क्षमा मांगब.
तखन फ़ेर राघव बाबूजी के पर्स के अति गोपनिय रूप सं राखि देलैथ. ओ दिन अछि आ आइ के दिन अछि, राघव सदिखन अपन दोनो प्रण के पालन केलैथ आ प्रतिपल अपन तेसर प्रण के पालन करै के लेल प्रयत्नशील रहलैथ. आ आई ओ दिन आबिये गेल.
इ सब सोचैत सोचैत राघव के आंखि सं खुशी के नोर बह लागलैन. ओ ओत स सीधे बाबूजी के पर्स निकाल गेलैथ, आ फ़ेर गेलाह बाबूजी के इ खबर सुनाब. आइ-काल्हि इंटरनेट के जमाना अछि आ कोनो न्यूज फ़ैलबा में मिनटो कहां लागै अछी. बाबूजी के आन लोक सब सं खबर भेट गेलैन जे हुनकर बेटा गाम-समाज के नाक उपर केलैथ आ मिथिला के नाम और रौशन. बाबूजी खुशी में झुमैत राघव के सामने एलैथ. आब राघव के अपना आप के रोकनाइ नामुमकिन भ गेल छल. ओ बाबूजी सं लिपैट क जोर जोर सं कान लागलैथ. हुनका आंखि सं गंगा-यमुना बह लागलैन. बाबूजी कहलखिन दुर बताह तों गाम-समाज के एते नाम केलैं आ एना बताह जेकां कानि किये रहल छैं! आब राघव कानैत कानैत नौ बरष पहिने के सबटा घटना सुनाब लगलाह आ अंत में बाबूजी के ओ पर्स निकालि क देलखिन. आब सभटा ग्लानि सभटा अपराध बोध समाप्त भ गेल छल. नोरक बसात में सब साफ़ भ गेल छल. जेना लागै छल जे घनघोर घटाटोप के बाद फ़रिच्छ भ गेल छल.


text:
पटना: बिहार विधानसभा में विपक्षक नेता तेजस्वी यादव केँ सरकारी आवास खाली करबाक राज्य सरकार केर आदेश केँ पटना हाईकोर्ट सही ठहराबैत याचिका खारिज कs देलैथ । न्यायमूर्ति ज्योति शरण एही मामले पर सब पक्षक दलील सुनलाक बाद फैसला सुरक्षित रखने छलैथ, जाही फैसला केँ काइल सुनाओल गेल।
राजद नेता तेजस्वी यादव केँ राज्य सरकार देशरत्न मार्गक आवास केँ खाली करबाट निर्देश देने छल, जेँ हुनका उपमुख्यमंत्री केर रूप में भेटल छल। ओ एही आदेश केँ पटना हाईकोर्ट में चुनौती देने छलैथ। मुदा कोर्ट हुनक दावा केँ खारिज करैत राज्य सरकारक आदेश केँ सही करार देलैथ आई । राज्य सरकार ई आवास वर्तमान उपमुख्यमंत्री सुशील कुमार मोदी केँ आवंटित केने छल।
#सरकारी आवास खाली करेवाक #आदेश # पूर्व उपमुख्य मंत्री #बिहार #मैथिली समाचार


text:
पटना । बिहार आइ-काल्हि काफी जबरदस्त बिजली संकट स जूझ रहल अछि। दरअसल, राज्य मे मांग क मुकाबले सिर्फ आधा बिजली उपलब्ध भ रहल अछि। एहि कारण स राज्य क ज्यादातर हिस्सा मे बिजली लंबा अवधि तक नहि भेट पाबि रहल अछि।
बिहार राज्य बिजली बोर्ड (बीएसईबी) क संयुक्त सचिव अरुण कुमार सिन्हा क कहब अछि, ‘एहि समय हमरा औसतन 1900 मेगावॉट क जरूरत अछि, जखनकि केंद्रीय पूल मे हमर हिस्सा 1500 मेगावॉट अछि, मुदा हमरा ओहि स मात्र 817 मेगावॉट बिजली भेट रहल अछि। एकर अलावा, कांटी (मुजफ्फरपुर) आ बरौनी थर्मल पावर स्टेशन स हमरा 140-150 मेगावॉट बिजली भेट रहल अछि। एहि कारण स राज्य मे बिजली क भारी किल्लत भ चुकल अछि। शहरी आ ग्रामीण इलाका, दूनू ठाम लोडशेडिंग कैल जा रहल अछि। हालांकि, एखन 10म आ 12म क परीक्षा कए देखैत राज्य सरकार देर राति मे बिजली क आपूर्ति सुनिश्चित करि रहल अछि।
सिन्हा क कहब अछि, ‘केंद्रीय पूल मे हमर हिस्सा 1550 मेगावॉट क अछि, मुदा हमरा कहियो 900 मेगावॉट स बेसी नहि भेटल अछि। अगर हमरा हमर जायज हिस्सा भेट जाए त बहुत हद तक बिहार मे बिजलीक समस्या मे सुधार भ सकैत अछि।Ó
एहि संबंध मे एकटा अधिकारी क कहब अछि,’एखन त मार्च क महीना अछि आ एहन हालत अछि, केंद्रक रवैया एहने रहल त गर्मी आ बरसात क पूरा नौ महीना बिहार अनहारे रहत। ओना, बोर्ड बाहर स बिजली कीनबा क कोशिश सेहो करि रहल अछि, मुदा एहि संबंध मेे ओकरा सरकार क इजाजत नहि भेटल अछि। बीएसईबी क कांटी आ बरौनी बिजली घर क कुल क्षमता 440 मेगावॉट अछि, मुदा काफी पुरान भ चुकल एहि बिजली घर स पूरा उत्पादन नहि भ पाबि रहल अछि।
बिहार कए भेट रहल अछि केंद्र स कम बिजली
पटना । बिहार आइ-काल्हि काफी जबरदस्त बिजली संकट स जूझ रहल अछि। दरअसल, राज्य मे मांग क मुकाबले सिर्फ आधा बिजली उपलब्ध भ रहल अछि। एहि कारण स राज्य क ज्यादातर हिस्सा मे बिजली लंबा अवधि तक नहि भेट पाबि रहल अछि।


text:
आई पटना स ल कए अमेरिका तक बिहार क बदलाव चर्चा क विषय बनल अछि। पिछला लगभग पांच साल स नीतीश कुमार राज्यक मुखिया छथि। एकटा वर्ग एहि लेल हुनका श्रेय द रहल अछि। दोसर वर्ग सडक, बिजली आ उद्योग क हालत देखी विकासक गति मापबाक प्रयास करि रहल अछि। मुदा बिहार मे जे चुपचाप क्रांति भ रहल अछि ओकरा दिस ककरो ध्यान नहि जा रहल अछि। सच मानू त बिहार कए बदलिनिहार ओकर गाम आ शहर क लोक अछि जे बिना कोनो अखबार मे विज्ञापन निकाली अपन काज स अपन आ राज्यक सामाजिक आर्थिक आ राजनीतिक विकास कए रहल अछि। किया कि बिहारक मे जे बदलाव भ रहल अछि ओ कोनो एकटा नेता या एकटा तार्किक सिद्धांत क बल पर नहि भ सकैत अछि। समाद एहने किछु लोकक संबंध मे समय समय पर जानकारी दैत रहल अछि। एहि नव कडी मे प्रस्तुत अछि समदिया क तीन गोट खास रपट जाहि मे एहन बिहार नवनिर्माता क बारे मे बताउल गेल अछि जे अपनो नहि बुझि पाबि रहल अछि जे ओ राज्यक विकास लेल भ रहल खामोश क्रांतिक अग्रदूत छथि।
अपराध स तपल धरती पर सेवा क गंगाजल
बगहा (प.चंपारण) एकटा एहन माइट जतय कायम छल डाकु क आतंक। लोग झेलैत रहल सअ साल बाढ़ि। जूझैत रहल गरीबी स। चहलकदमी करैत एक दोसर क खून क प्यासल। घर स निकलैत महिला। मुदा एहि सब स अलग एहि माइट पर एकटा महिला समाजसेवा क बदौलत बना लेलथि मुकम्मल पहचान। एहि बहादुर महिला क नाम अछि – उर्मिला कुशवाहा। पिपरासी प्रखंड क सेमरा लबेदाहां पंचायत स्थित मंझरिया गांव क रहनिहारि उर्मिला कुशवाहा 1998 मे समाज सेवा क क्षेत्र मे कदम रखलथि। माध्यम बनल स्वयंसेवी संस्था वन विकास भारती आ कार्यक्षेत्र बनल गंडक पार दियारा। वर्ष 2001 तक उर्मिला अपराधक छाहरिक बीच लोक कए स्वास्थ आ शिक्षा क प्रति जागरूक त करैत बाढ़ि स बचबाक हुनर सेहो बेतेलथि। उर्मिला क सेवा क रंग आम लोक पर एहन चढ़ल जे 2001 मे ओ जिला पर्षद क सदस्य चुनल गलीह। पांच वर्ष तक जनता क सेवा मे लागल रहलीह। जिला परिषद क सदस्यता अवधि खत्म भेलाक बाद आब ओ उत्तर प्रदेश क महादेवा स्थित आंगनबाड़ी केन्द्र पर मुख्य सेविका क रूप मे शिक्षा क अलख जगा रहल छथि। उर्मिला कहलथि जे शुरू स हुनकर इच्छा छल जे नारी अबला अछि इ मिथक कए तोड़ल जाए। एहि मिशन क तहत वन विकास भारती क संग जुड़लहुं। संस्था स प्रोत्साहन भेटल आ सेवा क बूते जिला पार्षद मे चुनल गेलहुं। लेकिन राजनीति मे रहि कए समाज लेल बेसी काज करबा दिक्कत बुझाइल ताहि लेल सियासत स तौबा करि समाज सेवा दिस लौट एलहुं।
इ नारी सब पर भारी
कोठिया (शिवहर) । शिवहर शहर स सटल अछि कोठिया गाम। एकटा एहन गाम, जेकर चारूकात केवल हरियाली ये हरियाली अछि। एहि हरियाली मे आब एहि ठामक महिला क सेहो योगदान अछि,, जे पुरुष क लेल सेहो नजीर बनि गेलथि अछिं। सामूहिक खेती क अद्भुत मिसाल कायम करनिहारी इ महिला लोकनि एहि ठाम वर्मी कंपोस्ट तक क उत्पादन करि रहल छथि। हिनकर सफलता क दास्तां बयां करि रहल अछि शिवहर-पिपराढ़ी मुख्य सड़क क कात लागल बीस एकड़ जमीन, जतय नेनुआ, खीरा, टमाटर, भिंडी, बैगन, चुकंदर, मिर्च, लौकी, करैला आदि तरकारी। तरकारी स लहलहा रह खेत देखी हुनकर एहि हुनर कए शिवहर क डीएम सुरेश प्रसाद सिंह सेहो सलाम करैत छथि।
डुमरा क बेरबास क एकटा बागवां
सीतामढ़ी डुमरा प्रखंड क बेरबास गाम क 75 वर्षीय मो. इसराइल। ओ किसी फिल्म क महानायक नहि छथि ने कोनो टेली सीरियल क नायक, मुदा बिहारक बदलैत सामाजिक आ आर्थिक दशा लेल हिनकर गिलहरी प्रयास समाज मे नायक बना देलक अछि। पारिवारिक संबंध क मजबूत बुनियाद आ मेहनत क बल पर आत्मनिर्भर भेल इसराइल बिहारक विकास मे ओहने योगदान द रहल छथि जेहन समुद्र पर राम सेतु बनेबा मे एकटा छोट सन गिलहरि देने छल। मो. इसराइल 64 सदस्यक परिवार क मुखिया छथि, जेकर आजीविका क आधार माछ पोसब अछि। डुमरा प्रखंड क बेरबास गाम मे माछ पोसी कए खुशहाल जिनगी जी रहल इ संयुक्त परिवार इलाका मे मिसाल बनि गेल अछि। इसराइल क सातटा बेटा अछि, जाहि मे छहटा कए ब्याह भ चुकल अछि। पुत्र निजामुद्दीन, महमूद आलम, अली हुसैन, हुमेदूर रहमान, जुबैद, अनवारूल व शहाबुद्दीन क लेल अब्बा क हुक्म अल्लाह-ताला क हुक्म क तरह अछि। इसराइल खुद निरक्षर छथि, मुदा बेटा कए शिक्षित बनौलथि अछि। पौत्र क संग संग पौत्री कए सेहो स्कूल पठा रहल छथि। आइ इ परिवार जेहन अछि किछु साल पहिने तक एहन नहि छल, इ परिवार गरीबी कए काफी लग स जीलक अछि। इसराइल 1962 स माछ क व्यवसाय मे छलाह, मुदा दू सांझक रोटी मुश्किल छल। कहुना कए कर्ज ल एक एकड़ जमीन कीनलाह। फेर 2000 मे सिंडिकेट बैंक स पांच लाख टका ऋण प्राप्त करि राघोपुर बखरी मे सरकारी हैचरी क लग निजी हैचरी स्थापित केलथि। आवंटन क अभाव मे सरकारी हैचरी बंद भ चुकल छल। आइ एक दशक मे इ हैचरी लगातार कामयाबी क इतिहास रचि रहल अछि। सीतामढ़ी, शिवहर आ नेपाल तक क माछ व्यवसायी एहि हैचरी स माछ लकए बेच रहल छथि। मो. इसराइल कहैत छथि किछु मुश्किल नहि अछि बस ठान लेबाक हिम्मत हुए।


text:
शासन प्रमुख
शासन प्रमुख या सरकार प्रमुख, एक जातिवाचक शब्द छी जकर उपयोग कोनो सार्वभौम राज्य (जकरा सामान्यतः 'देश' कहल जाएत अछि) कऽ कार्यकारी शाखाक प्रमुख अथवा ओकर उपाधिकारीक लेल कएल जाएत अछि । व्यावहारिक तौर पर, सरकर प्रमुख कोनो देश, सङ्घीय राज्य या स्वशासित क्षेत्रक सरकारक मुखिया, अर्थात कार्यपालिकाक प्रमुखकें कहल जाएत अछि, प्राय जकर निर्देशानुसार सरकार कार्य करैत होए । ई पद राष्ट्र प्रमुखक पद सँ भिन्न होएत अछि, जे की कोनो देशक वैधानिक प्रमुख होएत अछि, ओना तँ बहुतेक देशसभमे विशेष तौरपर अध्यक्षीय प्रणाली आ तानाशाहीमे राष्ट्र प्रमुख तथा शासन प्रमुखक कार्यभार कोनो एके टा पदाधिकारीक उपर होएत अछि । तथा बहुतेक देशसभमे ई दुनू पदसभकें पूर्णत: विभक्त राखल जाएत अछि, जखन की किछ प्रणालीसभमे शासन प्रमुखक किछ शक्तिसभ आ कार्यभारकें राष्ट्र प्रमुखक विवेकाधीन राखल गेल अछि । शासन प्रमुखक शक्ति, अधिकार, नियुक्ति-प्रक्रिया आ सरकारक अन्य अङ्ग सम्बन्ध, विभिन्न देशसभमे शासन-प्रणाली आ प्रशासनिक संरचना, विधि-विधान आ ऐतिहासिक परम्पराक आधार पर भिन्न होएत अछि । प्राय शासन प्रमुखगण, क्याबिनेट, मन्त्रिपरिषद् अथवा सचिवगणक परिषद् कऽ प्रमुख होएत अछि, जकरा पर सरकारक विभिन्न विभागसभक कार्यभार होएत अछि । शासन प्रमुखगण पर भियना सम्मेलनक सन्धीद्वारा विशेष राजनयिक प्रतिरक्षा सेहो निहित होएत अछि ।[१][२][३]
विभिन्न राजनैतिक पद्दति[सम्पादन करी]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ HEADS OF STATE, HEADS OF GOVERNMENT, MINISTERS FOR FOREIGN AFFAIRS Archived 2012-11-16 at WebCite[[]], Protocol and Liaison Service, United Nations (2012-10-19). Retrieved on 2013-07-29.
- ↑ Vienna Convention on the Law of Treaties 1969, International Law Commission, United Nations. Retrieved on 2013-07-29.
- ↑ Convention on the Prevention and Punishment of Crimes against Internationally Protected Persons, including Diplomatic Agents 1973, International Law Commission, United Nations. Retrieved on 2013-07-29.


text:
Ki Bihari Bhikhari achhi ? कि बिहारी भिखारी अछि ?
राजनीति पर नीक पकड़ि छनि. मुदा लागय अ ओ राज ठाकरे सं प्रभावित सेहो छथिन्ह. तखन न हिनकर कहनाय छनि कि बिहारी के गोवा मे अएला सं गोवा मे भिखारी के संख्या बढ़ि जाएत. हिनका बिहारी आ भिखारी में कोनो फर्क नहिं बुझना जाइत छनि. असल मे ई मुद्दा उठल गोवा विधानसभा मे बहस के दौरान. चर्चा होई छल पटना सं पणजी के बीच नबका ट्रेन सेवा शुरू करबा पर. मुदा गृहमंत्री रवि नाइक जीक कहनाय छलन्हि जे पटना सं गोवा ट्रेन शुरू भेलाह पर बिहार भिखारी सभ गोवा चलि अएताह जाहि सं गोवा क सुन्दरता बिगड़ि जाएत. बिहारी के अएला सं गोवा मे अव्यवस्था फैलि जाएत...एहिठामक माहौल खराब भs जाएत. आब बिहारी लोक के तय करय के छनि कि ओ अपना के कि मानैत छथिन्ह. जिनका जे मन होए छनि बिहारी के बारे मे बोलि दैत छथिन्ह. आओर कांग्रेस सरकार ओकरा सह दैत रहैत अछि. महाराष्ट्र मे राज ठाकरे बिहारी... मराठी के नाम पर गुंडई करैत रहल आ देशमुख के कांग्रेसी सरकार किछ कार्रवाई नहिं करि भीतरे-भीतरे बढ़ावा दैत रहल. वोट के समय कांग्रेस के बिहारी याद आबैत अछि अनदिना गरिआबैत रहैत छथिन्ह. हम बिहारी सेहो तेहने छी गारि-बात सुनय वाला. अगर हम नीक रहितौं त कि ककरो हिम्मत होएत किछ कहय के... हमर प्रतिनिधि... नेता सभ नपुंसक जकां ओहि नेता के आगां पाछा करैत रहय छथिन्ह. सिर्फ ऊपर-झापरि बयान दs अपना के ऊपर साबित करय चाहय छथिन्ह. कोनो ठोस पहल नहिं करय छथिन्ह. एहन किछ नहिं करय छथिन्ह जाहि सं दोसरा के फेर किछ बोलय के हिम्मत नहिं होय. मुम्बई... गोवा मे एतेक बिहारी अछि जे सभ बिहारी सिर्फ एक दिन काज बंद कs घर पर रहि जएथिन्ह त कतेक काज ठप भs जाएत. हुनका सभ के बिहारी के ताकत के अंदाज नहिं छनि... इहो कहि सकय छी जे बिहारी सभ के अपन शक्ति के अंदाज नहिं छनि. हर जगह गारि सुनि चलि आबैत छनि.
रवि नाइक के बयान सं बिहार के लोक सभ के बड़ दुख भेलन्हि अ. अगर कोई एम्हर-ओम्हर के लोक कहने रहैत त दोसर गप्प छल मुदा ई त गृहमंत्री केर बयान अछि. बिहार के मुख्यमंत्री नीतीश कुमार हुनका माफी मांगल लेल कहलथिन्ह अ. नीतीश जी के कहनाय छनि जे एहि सं पता चलैत अछि जे कांग्रेस बिहारी लोक के बारे में कि सोचैत अछि. मुख्यमंत्री जी के कहनाय छनि जे बिहारी भिखारी नहिं अछि. बिहारी हर क्षेत्र मे आगां अछि... आ बिहारी के हर क्षेत्र मे आगां देखि लोक डरय लगला ... ओ सोचय छथिन्ह बिहारी के अएला सं ओ पिछड़ि जएताह. बिहारी जतय रहय छथिन्ह अपन काबिलियत...मेहनत के बल पर ओहि ठाम अपन धाक जमा दैत छथिन्ह. जे होए एहि मुद्दा पर अहां सभ सेहो आवाज उठाउ... अपन विचार लिखु.
2 comments:
- AnonymousAugust 22, 2008 at 7:36 PM
je kiyo bihari ke bikhari kaher achhiReplyDelete
chaho o ravi nayak hoyat ya PM, ya Rastpati, ham te kahab kakro baksal nahi jay congress ke to angrej bala niti bani gel chhek jo phoot dalo aa raaj karo, e nahi te kahio bihar aar bihari ke saporter chhal aa nahi kahio bhay saket achhi.
bihari te gari bha gel, kahait achi 4 aadmi aur ek bihari tha, majdoor arth me seho kahai chhai, 4 bihari le aao. ya bihari samajh raha hai kya.ReplyDelete
javat arthik sthiti nahi sudhrat ehina hoyat.


text: आंगनबाड़ी केंद्र के जांच करय लेल गेल एकटा मजिस्ट्रेट के लोक सभ मिल कs धुनि देलखिन्ह. डीएम कार्यालय मे कार्यपालक दंडाधिकारी राजेश्वर प्रसाद हरहोच्चा गाम मे आंगनबाड़ी केंद्र के जांच के लेल गेल छलखिन्ह. ओहिठाम लोक सभ के कहलखिन्ह जे डीएम साहेब हुनका एहिठाम जांच के लेल भेजलखिन्ह अ. मुदा किछ लोक हुनका पकड़ि कs ई कहि पीटनाय शुरू कs देलखिन्ह जे ई नकली मजिस्ट्रेट अछि. लोक सभ जमि कs हुनका धुनि देलखिन्ह. पुलिस आबि केहुना कs हुनका बचैलखिन्ह. लोक सभ के कहनाय अछि जे ओ पाई मांगैत छलाह ताहि लेल पीटा गेलाह. जखन डीएम साहेब के पूरा मामला के पता चललन्हि त ओ हुनका सं सफाई मांगलखिन्ह आओर हुनकर ट्रांसफर अनुमंडल कार्यालय मे करि देलखिन्ह. एहि मामला मे मारि-पीट करय लेल दू लोक के पकड़ल सेहो गेल अछि.


text:
क्योटो
क्योटो (京都市 Kyōto-shi?, उच्चारण [kʲjoːꜜto.ɕi] ( सुनी); UK /kɪˈoʊtoʊ/, US /kiˈoʊ-/, वा /ˈkjoʊ-/[१]) होन्शु टापुक मध्यमे अवस्थित जापानक एक महानगर छी । क्वामू शासन कालमे ई शहरकें 'हे यान जो' अर्थात 'शान्तिक नगर' कऽ संज्ञा देल गेल छल । ११हम शताब्दीधरि क्योटो जापानक राजधानी छल आ आजुक समयमे सेहो पश्चिमी प्रदेशक राजधानी छी । ई शहरकें आधुनिकीकरण तथा एकर पुनर्संरचनाक लेल सन् १८९० मे ई नगर संगे रहल बिवा तालकें लगभग ७ माइल लम्बा नहरद्वारा बान्हि एकरा आकर्षक बनाएल गेल । ई शहरकें आजुक समयमे सेहो हजारो वर्षक राजधानी कहल जाइत अछि ।
विशाल मन्दिरसभ, कलात्मक भवनसभक लेल क्योटो सम्पूर्ण जापानमे प्रसिद्ध अछि । एतय रेशमक कपडा, चिनिया माटिक वर्तन, खेलौना आ अन्य प्रकारक धातुकें बनल वर्तनसभक उद्योग अधिक विकसित अछि । ई जापानमे बौद्ध धर्मक सभसँ पैग केन्द्र छी ।
विषय सूचीसभ
नाम[सम्पादन करी]
सन्दर्भ सामग्रीसभ[सम्पादन करी]
- ↑ "Kyoto or Kioto", Collins Dictionary, n.d., अभिगमन तिथि २४ सितम्बर २०१४।
बाह्य लिङ्कसभ[सम्पादन करी]


text:
बिहार मे बाढ़िक स्थिति खराब
बिहार मे बाढ़ि सं लोकक हालत खराब अछि. गंगा... बागमती... कोसी... कमला बलान... गंडक... बूढ़ी गंडक सभ नदीकेर पानि खतरा के निशान सं ऊपर बहि रहल अछि. दरभंगा... मधुबनी... सीतामढ़ी... समस्तीपुर... सहरसा... सुपौल... भागलपुर... मधेपुरा... खगड़िया आओर पूर्णिया के कइटा गाम पानि मे डूबि गेल अछि. कई इलाका के सम्पर्क सेहो कटि गेल अछि. सड़क... रेल के संग टेलीफोन संपर्क सेहो कटि गेल अछि. बाढ़ि सं करीब अस्सी लाख लोक प्रभावित छथिन्ह. कई ठाम बांध टूटि गेल अछि तs कतेक ठाम दरार आबि गेल अछि. सरकार तरफ सं राहत के प्रयास कएल जा रहल अछि. कई ठाम हेलीकॉप्टर सं पैकेट... आओर खाई पिबय के सामान सेहो गिलाएल गेल अछि. दरभंगा मे कुशेश्वरस्थान के हालत किछ बेसि खराब अछि. मधेपुरा आओऱ सीतामढ़ी मे सेहो राहत के लेल सरकार कदम उठा रहल अछि . मुदा बाढ़ि मे फंसल लोक तक सामान नीक सं नहिं पहुंच पाबि रहल अछि. लोक सभ ऊंच जगह... बांध... सड़क पर शरण लेने छथिन्ह.
खनाय पिबय के सामान के संग मटिया तेल के सेहो दिक्कत भ गेल अछि. एकरे संग दिक्कत ईहो छै जे बरसात में सांप गोजर सेहो खूब निकलय छै. चारू कात पानिए पानि दिखाय छै. पूर्णिया... कटिहार... सुपौल के कइटा गाम मे पानि घुसि गेल अ. मुख्यमंत्री नीतीश कुमार कइटा इलाका मे हवाई सर्वे कएलथिन्ह अ. अगर स्थिति मे सुधार नहिं आएल त सेना केर मदद सेहो लेल जाएत.
1 comment:


text:
सुचना: प्रिय मैथिल बंधूगन, किछ मैथिल बंधू द्वारा सोसिअल नेटवर्क (फेसबुक) पर एक चर्चा उठाओल गेल " यो मैथिल बंधूगन कहिया ई दहेजक महा जालसँ मिथिला मुक्त हेत ?" जकरा मैथिल बंधुगणक बहुत प्रतिसाद मिलल! तहीं सँ प्रेरीत भs कs आय इ जालवृतक निर्माण कएल गेल अछि! सभ मैथिल बंधू सँ अनुरोध अछि, जे इ जालवृत में जोर - शोर सँ भागली, आ सभ मिल सपथ ली जे बिना इ प्रथा के भगेना हम सभ दम नै लेब! जय मैथिली, जय मिथिला,जय मिथिलांचल!
नोट: यो मैथिल बंधुगन आओ सभ मिल एहि मंच पर चर्चा करी जे इ महाजाल सँ मिथिला कोना मुक्त हेत! जागु मैथिल जागु.. अपन विचार - विमर्श एहि जालवृत पर प्रकट करू! संगे हम सभ मैथिल नवयुवक आ नवयुवती सँ अनुरोध करब, जे अहि सबहक प्रयास एहि आन्दोलन के सफलता प्रदान करत! ताहीं लेल अपने सभ सबसँ आगा आओ आ अपन - अपन विचार - विमर्श एहि जालवृत पर राखू....


text:
ओना पब्लिक स्कूल के नाम सुनिए गरीब लोक दूरे सं प्रणाम कs लैत छथिन्ह. किएक त नाम मे भने पब्लिक स्कूल जुड़ल होएत अछि... मुदा ई होएत अछि प्राइवेट. आई-काल्हि सरकारी स्कूल मे पढ़ाई के जे हाल अछि ओकरा देखि पाई वाला लोक सभ अपन बच्चा सभ के नाम पब्लिके स्कूल मे लिखाबय छथिन्ह. पब्लिक स्कूल कनि तड़क-भड़क लेने रहैत अछि. स्कूल ड्रेस रहैत अछि... शू... टाई लगएला सं बच्चा सभ के रंगत किछ निखरि जाएत अछि. एहि स्कूल सभ मे पढ़ाबय वाला टीचर... मैडम सभ सेहो कॉरपोरेट लूक मे रहय छथिन्ह. एकदम सं बनल- ठनल... सजल–धजल. बाजय के लहजा सं लs क पढ़ाबय तक सभ अहांके प्रभावित करत. गाम-घर मे एहन पब्लिक स्कूल के अंग्रेजी स्कूल सेहो कहल जाएत अछि. मुदा एक बात रहैत अछि जे एहि स्कूल मे नाम लिखानाय सभ के वश के बात नहि रहय छनि. फीस एतेक राखि दय छथिन्ह जे बेसि लोक फीस सुनिए के फॉर्म नहि भरय छथिन्ह. पाइए वाला... समर्थे लोक सभ के नेना-भुटका... धिया-पुता एहि मे पढ़ि पाबय छथिन्ह. एहन स्कूल मे पढ़ला सं नेना सभ मे एकटा दोसरे तरह के कांफिडेंस आबय छै. एहि मे के बच्चा सभ के भने पढ़ाई-लिखाई के बेस मजबूत नहि होए मुदा बात करय के ढंग...रहय-सहय... चलय-फिरय मे अहां के एकटा दोसरे रंग देखय लेल मिलत. पब्लिको स्कूल मे छोट-बड़ स्कूल होएत अछि. जेहन पैघ स्कूल ओकर विद्यार्थी के ओतेक जलवा. ओतेक रौब. ओकर ओतेक बेसि फीस...सभ पाई के खेल अछि.
ओना हम अपना गाम मे देखय छी अखनो सरकारी स्कूल के पढ़ाई पब्लिक स्कूल सं नीक अछि. सरकारी स्कूल के विद्यार्थी राष्ट्रीय प्रतिभा खोज परीक्षा आ फेर दोसर छात्रवृति परीक्षा होए नीक स्थान लाबय छथिन्ह, सरकारी स्कूल के विद्यार्थी सभ के गणित... विज्ञान बेसि मजबूत रहय छनि. प्राइवेट स्कूल मे सब्जेक्ट के देखय जाए तखन सिर्फ अंग्रेजी मे विद्यार्थी सभ कनि हाई-फाई रहय छथिन्ह. आओर ओहिठाम के माहौल कनि कांफिडेंस लाबि दैत अछि. आओर जेहि बच्चा के बेस... आधार मजबूत रहय छनि ओ कतहुं जएताह मजबूती सं टिकल रहता. सरकारी परीक्षा... नौकरी मे तेहि लेल सरकारी स्कूल के विद्यार्थी सभ के नीक प्रदर्शन रहय छनि. सरकार कनि कोशिश करय... ध्यान दय त विद्यार्थी के लेल सरकारी स्कूल फेर सं नीक भ जाएत.


text:
केली क्वोकोह
केली क्रिस्टिन क्वोकोह (अङ्ग्रेजी: Kaley Christine Cuoco,/[unsupported input]ˈkeɪliː ˈkwoʊkoʊ/ kay-lee kwoh-koh, जन्म ३० नोभेम्बर १९८५) एक अमरीकी चलचित्र आ टेलिभिजन अभिनेत्री अछि। ओ सफलता एमी पुरस्कार विजेता टेली चलचित्र ८ सिंपल रूल्स (२००२-२००५)मे अपन पात्र ब्रेजेट हेनिसीक कारण मिलल छल । ओ पछा अलौकिक ड्रामा शृंखला चार्म्ड (२००५-२००६)क अन्तिम सीजनमे विली जेनकींसक रूपमे अभिनय केलक । उनकर अंतर्राष्ट्रीय सफलता एमी व गोल्डेन ग्लोब पुरस्कार विजेता हास्य टेली चलचित्र शृंखला द बिग बेंग थीअरी (२००७-हाल तक)मे अपन पात्र पेनीक कारण मिलल जे १८-४९ वर्षक दर्शकसभद्वारा देखैवाला सर्वाधिक लोकप्रिय टेली चलचित्र बनल छल।


text:
उर्दू विश्वविद्यालयक शिक्षण केन्द्र
रेलमंत्री लालू प्रसाद यादव दरभंगा के हायाघाट में मौलाना आजाद नेशनल उर्दू विश्वविद्यालय के तीनटा शिक्षण संस्थान के उद्घाटन करताह. उद्घाटन समारोह में केंद्रीय मानव संसाधन विकास राज्य मंत्री मो. अली अशरफ फातमी सेहो शामिल रहताह. ओना एहि संस्थान के दरभंगा लाबय के पूरा योगदान सांसद महोदय के छनि. अपन क्षेत्र के विकास के लेल ओ नीक काज कs रहला अ. हिनकर देखरेख में दरभंगा में कइटा काज भेल अ. एक जून के होय वाला एहि उद्घाटन समारोह के लेल हायाघाट प्रखंड के चंदनपट्टी गांव के इलियास अहमद नगर में जोर शोर सं तैयारी चलि रहल अछि.
इलियास अहमद नगर के 7 एकड़ में स्थित ... बीएड कॉलेज, आईटीआई आओर कामरान स्कूल तीनहुं शिक्षण संस्थान के मान्यता प्राप्त अछि. हैदराबाद के मौलाना आजाद केंद्रीय विश्वविद्यालय के ओर सं एहि शिक्षण संस्थान के संचालन भेनाय दरभंगा... हायाघाट के लेल गर्वक बात अछि. विश्वविद्यालय के एहि केंद्र के अधीन मधुबनी, समस्तीपुर, मुजफ्फरपुर, किशनगंज, अररिया, पूर्णियां, छपरा, सीवान समेत 21 जिला आबैत अछि .
Subscribe to: Post Comments (Atom)


text:
रेल सेवा बहाल...
झंझारपुर-निर्मली रेलखंड पर रेल सेवा फेर सं बहाल करि देल गेल अछि. एहि रेलखंड पर परसा के पास पटरी पर पानि आबि जाए के कारण रेल चलनाय बंद करि देल गेल छल. मुदा जे हाल सं मधुबनी... दरभंगा जिला के नदी सभ मे पानि के स्तर बढ़ि रहल अछि... पानि मे उफान बढ़ि रहल अछि. ओकरा देखैत लगैत अछि रेलसेवा फेर रोकय पड़ि सकैत अछि. मधुबनी के घोघरडीहा के कई गाम मे बाढ़ि के संकट ठाड़ भs गेल अछि. एम्हर पिछला दिन उत्तर बिहार आओर नेपाल के कई इलाका मे भेल जोरगर पानि सं नदी... नाला मे पानि उफनय लागल अछि. कमला... भूतही बलान... बागमती... कोसी नदी मे पानि बढ़ला सं मिथिला के एकटा बड़का इलाका मे बाढ़ि जका हालात भेल जा रहल अछि. कई ठाम प्रमुख सड़क पर पानि बहि रहल अछि... जकरा कारण लोक के आबय-जाय मे परेशानी भs रहल छनि. कई ठाम त आवागमन रोकि सेहो देल गेल अछि.
मुदा पानि मे फंसल लोक सभ के शिकायत छनि जे हुनका प्रशासन तरफ सं जे मदद मिलबाक चाही से नहि मिलि रहल छनि. हुनका पास राहत नहि पहुंचि रहल छनि. खाय-पिबय के संकट ठाड़ भs गेल छनि... कई ठामक लोक के खएला-पीएला कई-कई दिन भs गेल छनि. लोक सभके सभ किछ अपने बले करय पड़ि रहल छनि. कई ठाम नदी के पानि सं भारी कटाव सेहो भs रहल अछि. लोक सभ डरल छथिन्ह जे कटाव जारी रहल त कि कएल जाएत ? बेसि कटाव भेलाह पर ओ कतs जएताह? गाम मे पानि घुसला पर बांध पर शरण लेए छथिन्ह... जखन बांधे कटाव के शिकार बनि जाएत... तटबंधे टूटि जाएत त कि होएत ?
हमर ईमेल:-hellomithilaa@gmail.com
Subscribe to: Post Comments (Atom)


text:
माछ चारा मिल खुलत
बिहार मे सरकार माछ उत्पादन बढ़ाबय के कोशिश मे जोर-शोर सं जुटि गेल अछि. सरकार के कोशिश अछि जे राज्य मे माछ के एतेक उत्पादन होए जेहि सं देश भर के माछ के मांग पूरा भs सकय. एहि के लेल निजी-सरकारी भागीदारी ...पीपीपी के तहत राज्य मे करीब 50टा माछ चारा मिल खोलल जाएत. सरकार के कोशिश ई रहत जे हर जिला मे कम सं कम एकटा माछ चारा मिल खुलय. ओना दरभंगा... मुजफ्फरपुर... कटिहार... पटना आओर रोहतास मे दू-दू टा चारा मिल खोलल जाएत.
बिहार मे आमतौर पर माछ के चारा नहि देल जाएत अछि. किछ ठाम देल जाएत अछि जतय माछ पालन... जीरा पालन होएत अछि. मुदा आब जखन राज्य मे चारा मिल खुलि जाएत त लोक बेसि सं बेसि एकर इस्तेमाल करताह ...जेहि सं पैदावार बढ़त. ओना लोक खुद सेहो एकर चारा बना लय छथिन्ह. चारा मे सरसों के खली... धान के भूसी आओर छोटका माछ के चूर्ण मिलाएल जाएत अछि. एहि सभ के मिलाकs बनल चारा के पोखर के पानि मे छींट देल जाएत अछि. ई पानि पर तैरत रहैत अछि. उतराएत रहैत अछि... आओर माछ एकरा खा लैत अछि.
एकटा माछ चारा मिल पर करीब 12 लाख के खर्च आबैत अछि. एहि मे मिल लगाबय वाला के तीन लाख सरकार सं मिलत बाकी के नौ लाख लोन के रूप मे देल जाएत. सरकार के कहनाय अछि जे एहि सं बेसि सं बेसि लोक माछ पालन सं जुड़ताह आओर कमाए-खाए लेल जे दिल्ली-पंजाब जाए छथि... से नहि जएताह. लोक के आमदनी बढ़त.
मिथिला के लेल सरकार के ई योजना विशेष महत्व रखैत अछि. किएक त मिथिला के गाम-गाम... टोले-टोल मे जतय जाउ दू- चारि टा पोखर... डबरा जरूर मिल जाएत. आब जखन सरकार के जोर माछ उत्पादन पर अछि त लोक सभ फेर सं एहि पर ध्यान देताह. आओर अपन मिथिला के लोक के आओर कि चाही माछ-भात सं बेहतर भोजन आओर कि भs सकैत अछि. पेट के संग मन सेहो तृप्त करु आओर पाई सेहो कमाउ.
हमर ईमेल:-hellomithilaa@gmail.com
Subscribe to: Post Comments (Atom)


text:
बेडेन पावेल
रोर्बट स्टेफेन्सन स्मीथ बेडेन–पावेल (बेडेन–पावेल)को जन्म स.न्. १८५७क २२ फरवरीमे बेलायतक राजधानी लण्डनक प्याडिङटन ठाउँमे भेल छल । बेडेन–पावेल बेलायती सेनामे लेफटिनेन्ट–जनरल तहमे कार्यरत सैनिकक साथसाथै लेखक, कलाकार आ अन्तराष्ट्रिय स्काउटिङ अभियानक संस्थापक सेहोम छल । बेलायतक चार्टरहाउस विद्यालयसँ शिक्षा प्राप्त केलक पश्चात ओ स.न्. १८७६ सँ स.न्.१९१० धरि बेलायती सेनामे कार्यरत रह भारत आ अफ्रिकामे सैन्य सेवा प्रधान केने छल ।
व्यक्तिगत जिवन[सम्पादन करी]
स.न् १९१२क जनवरीमे स्काउटीङक विश्व भ्रमणक दौरान एक पानी जहाजमे बेडेन पावेलको भेट ओलेभ सेन्ट क्लेयर सग भेल छल । ओ सयम बेडेन पावेल ५५ वर्षक छल आ ओलेभ सेन्ट क्लेयर मात्र ३० वर्षक छल । ओसभ २२ फरबरीक दिनमे बेडेन पावेलक जन्मउत्सव संग मनाएने छल । ओहि वर्षक अक्टूबर ३१मे पार्कस्टोनक सेन्ट पिटर चर्चमे ओसभ वैवाहिक बन्दनमे बाँधएल छल । ओसभ विवाहमे उपहार स्वरूप वेलायती स्काउटसभ १–१ पेनी र्खचेर ओसभके कार उपहार देने छल ।


text:
अहां रोज प्रेम... प्यार करिकs देखिऔ... दुनिया कतेक रंगीन लगैत अछि. अहांक दुनिया देखए... सोचए के नजरिया बदलि जाएत. अहांक पर्सनालिटी मे एकटा नवका रौनक दिखत. एकटा नवका ऊर्जा मिलत. आत्म-विश्वास मिलत. चेहरा खिलल-खिलल रहत. मुसकी छाएल रहत. ककरो सं प्यार करि कs त देखिऔ दुनिया कतेक सुन्दर लगैत अछि. सभ किछ सुन्दर-सुन्दर लागत. कोनो काज करय मे उत्साह जागत. कोनो परेशानी... समस्या अहांक राह नहि रोकत.
बस एक बेर अहांके अपन नजर... सोचय के तरीका मे प्रेम लाबय पड़त. अहां ककरो तरफ मुस्कुरा कs त देखिऔ. अपन हाथ बढ़ा कs त देखिऔ. ककरो अपन बना कs त देखिऔ. मुदा एहि प्रेम मे सिर्फ प्रेम होबाक चाही. प्रेम मे बड़का ताकत होएत अछि. जखन प्रेम मे होएब अहांक नजर मे एकटा गजब के चमक रहत. आओर जखन तक प्रेमक चमक अहांक संग रहत. अहांक लेल हर रोज वैलेंटाइन डे बनल रहत.


text:
सगर राति श्रोता कथा-सागरमे डुबकी लगेलन्हि-
मधुबनी जिलाक लखनौर प्रखण्डक बेरमा गामक मध्य विद्यालय परिसरमे २ अक्टूबर २०१०केँ मैथिली कथा आन्दोलनकेँ समर्पित ‘सगर राति दीप जरय’क ७१म आयोजन श्री जगदीश प्रसाद मंडलक संयोजकत्वमे कएल गेल। दीप प्रज्वलन सह उद्घाटन श्री उग्र नारायण मिश्र ‘कनक’ संध्या ६:३० बजे केलनि। तत्पश्चात डॉ. रमानन्द झा रमण, बेरमाक स्व. विजय नाथ ठाकुर (चेतना समितिसँ जुड़ल रहथि।) चर्चा करैत गामक (बेरमाक) साहित्यक इतिहासक चर्चा केलनि।
गोष्ठिक सुभारम्भ स्वागत गीतसँ, सपत्नी संजीव कुमार ‘समा’, अजय कुमार कर्ण, बेचन ठाकुर, आ जागेश्वर प्रसाद राउत जीक द्वारा भेल। तत्पश्चात ‘मंगला चरण’क उच्चारण शिवकुमार मिश्र जी केलनि।
गोष्ठिक अध्यक्षता डॉ. तारानन्द वियोगी आ संचालन श्री अशोक कुमार मेहता जी केलनि। कार्यक्रमकेँ आगाँ बढ़ाओल गेल पोथीक लोकार्पणसँ जेकर सूचि एहि तरहेँ अछि-
१ प्रलय रहस्य (कविता संग्रह) लेखक- तारानन्द वियोगी, लोकार्पणकर्ता- डॉ. रमानन्द झा रमण,
२ जीबन-मरण (उपन्यास) ले. जगदीश प्रसाद मंडल, लो.- श्री कुमार सहाएब आ श्री रमाकान्त राय ‘रमा’,
३ तरेगन (बाल प्रेरक कथा संग्रह) ले. जगदीश प्रसाद मंडल, लो.- डॉ. रमानन्द झा ‘रमण’ आ डॉ. फूलचन्द्र मिश्र ‘रमण’,
४ जीवन-संघर्ष (उपन्यास) ले. जगदीश प्रसाद मंडल, लो.- श्री अशोक (पटना) आ श्री उग्रनारायण मिश्र ‘कनक’,
५ सी.डी. तिरहुत्ता (विदेह ई पत्रिका, ६०म अंक धरि) संपादक गजेन्द्र ठाकुर, लो.- डॉ. योगानन्द झा, श्री उग्रनारायण मिश्र ‘कनक’ आ श्री नारायण जी,
६ सी.डी. देवनागरी (विदेह ई पत्रिका, ६०म अंक धरि) सं. गजेन्द्र ठाकुर, लो.- डॉ. तारानन्द वियोगी, डॉ. मंजर सुलेमान आ श्री अजीत आजाद,
७ निबंध-तरंग (निबंध-संग्रह) ले. श्रीपति सिंह, लो.- डॉ. रमानन्द झा ‘रमण’
८ अलका (कथा संग्रह) ले. कमलकान्त झा, लो.- डॉ. धनाकर ठाकुर आ डॉ. खुशीलाल झा।
छह गोट पोथी आ दू गोट सी.डी.क लोकार्पणक पश्चात कथा पाठ आ तेकर समीक्षा/समालोचना प्रारम्भ भेल। चारि-पाँच कथा/लघुकथाक पाठ आ तेकर समीक्षा चारि-पाँच समीक्षकक एक पालीमे होइत रहल। एहि तरहेँ भरि रातिमे सात पालीक सुन्दर प्रदर्शन भेल। नव पुरान कथाकारक अलावे बाल-कथाकार सेहो अपन नूतन कथाक पाठ केलनि। कथा आ कथाक समीक्षा संपूर्ण श्रोताकेँ आकर्षित कएलकनि। ताहिपर श्रोताक टिप्पणी सेहो आएल। नव-कथाकारकेँ श्री अशोक, डॉ. फूलचन्द्र मिश्र रमण आ डाँ रमानन्द झा रमणक संग-संग आरो समीक्षक आपन खुशी व्यक्त केलनि आ दिशा निर्देश सेहो देलनि। अध्यक्षीय भाषणमे डाँ तारानन्द वियोगी सेहो बेरमाक नव-कथाकारक संग-संग नव दृष्टिकोणक कथाकारक कथापर साकारात्मक विचार रखलनि।
श्रोताक मनोयोग श्रवणसँ प्रभावित भऽ कथाकार लोकनिक उत्साह भरि राति बनल रहल। उपरोक्त वर्णित कथाकार आ समीक्षकक अलावे कमलेश झा, उमेश नारायण कर्ण, शंकर झा, बुचरू पासवान, महेन्द्र नारायण राम, विनय विश्व वन्धु, रघुनाथ मुखिया, आशीष चमन, पंकज सत्यम्, ऋृषि बशिष्ठ, राजदेव मंडल, िवनय मोहन ‘जगदीश’ इत्यादिक गरिमाय उपस्थित छल रहए।
दर्जनोसँ ऊपर श्रोताक टिप्पणीमे- रमण किशोर झा, शशिकान्त झा, विरेन्द्र यादव, लाल कुमार राय, घुरन राम, मो. इब्राहिम, दीपक कुमार झा, राम विलास साहु आ राम प्रवेश मंडलक महत्वपूर्ण रहल। श्रोताक अनेको विषए-वस्तुपर टिप्पणीक संग-संग एकटा महत्वपूर्ण टिप्पणी कपिलेश्वर राउत जीक द्वारा- ‘दर्जनक-दर्जन कथा पाठ भेल नीक लागल मुदा हम सभ किसान छी किसानी जिनगीक (खेती-बाड़ी) बात-चीत/विषए-वस्तुक चर्च कथामे नहि भऽ पावि रहल अछि।’
एहि टिप्पणीपर श्री अशोक अपन विचार व्यक्त करैत कहलनि- ‘खेती-बाड़ी, किसानी जिनगी आ गाम-घरक चर्चा वास्तवमे कम कएल गेल अछि, ने सिर्फ मैथिली साहित्यमे वरण् हिन्दी साहित्यमे सेहो एकर अभाव माने जतेक अबैक चाही ओते नहि आएल अछि।
भिनसर छह बजे एहि ७१ गोष्ठीकेँ अन्त करैत श्री अरविन्द ठाकुर (सुपौल) अग्रिम कथा गोष्ठी ७२म आयोजन हेतु दीप आ उपस्थिति पुस्तिका लेलनि। स्पष्ट अछि जे अगिला कथा गोष्ठी दिसम्बर मासमे सुपौलमे आयोजित हएत।(साभार विदेह www.videha.co.in)


text:
मैथिली साहित्य आ मिथिलाक संस्कृति पर विमर्शक एकटा मंच ।प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
Friday, 29 November 2013
तित्ती
Thursday, 28 November 2013
दरोगा जी आ पहिल एलबम
दरोगा जी पहिले कनियां क' शिक्षा ,फेर कनियांक बाप-माए ,नाना-नानी क' शिक्षा ,गाम ,टोल आ परोपट्टा क' शिक्षा कें गरियाबैत चाय दिस देखलखिन ।कनियां सेहो जोश मे रहथिन ,स्पष्ट कहलखिन जे 'अहां सनक गायक खेते-बथाने बौआइत अछि ,यदि भगवान एकटा छोटछीन नौकरी नइ देता तखन सब राग आ ताल नीचा-उप्पर बाटे निकलि जाएत ।'
Monday, 25 November 2013
चक्का ,पुचकारी आ एंग्री बर्डस
Saturday, 23 November 2013
ऊ
Friday, 22 November 2013
खट्टाचूक
Saturday, 16 November 2013
रे खरहा
(रंग पर नइ जो वौआ)
आ कान केहन ठार छै
देह मे पानि त' देखियौ
खन एत्त' खन पार छै
(प्रशंसा लेल नइ मर)
धूरी
आब आबी असली चर्चा पर ।तीनू गोटे चलि गेला गाम छोडि़ कें ,कहि के ई गेला कि अहां के करोड़ रूपया क' संपति आ ईज्जत-प्रतिष्ठा देने जाइत छी ।आ बाबू ,ई करोड़ टका एहन खतरनाक भेल कि पूछू नइ ।तीन-तीन ,चारि-चारि पुश्तक पुरान कुटुम सब आबि जेता आ बिना हफ्ता बितेने हटता नइ ।जत्ते कुटमैती क' जंजाल ,बहिने नइ दीदी आ पितामहक बहिन सब जंजाल हमरे पर ।नानी गांव आ हमर बापक नानी गांव आ बापे नइ पितामहक ननियौत सब सेहो फरिछौट करबा लेल हमरे ओहि ठाम एता ।आब बूझू जे गाम मे रहनै मोश्किल ।
कहबा लेल ई कि हम धूरी छी ।हमरे पर सबक नाचनए ।हमहीं सबक केंद्र ,समस्त परिधि ,विस्तारक मूल विंदू हमही ।वाह रे वाह ,ई साहित्यिक भाषा वौआ दोसर कें कहियहीं ,बहुत रास थोपड़ी आ वाह-वाह मिलतौ ।सब सहबाक लेल हमहीं ,सब भोगबा क' लेल हमहीं ,तों सब बस भोजक निमंत्रित आ हम हरदि-हींग सँ ल' के पात-पानि तक सबक ठीकेदार ।एतबे नइ तोरा सब कें गेलाक बाद पात फेकबाक जिम्मेवारी सेहो हमरे ।आ यदि नइ फेक सकब त' ओइ विषेन गंध सँ के बचायत हमरा ।


text:
उपेन्द्रभगत नागवंशी,
सार्थक निरर्थक जे कोनो घटना समाजमे घटित होयत छल । ओकर निदान समाजिकेँस्तर पर होइत छल । आब ओ प्रथा लदिगेल अछि, तथापि अखनो किछु गाम समाजमे कोनो घटना घटित भेला पर समाजक भर–भलाआदमीसभ बैसक निकासक मार्ग निकालैत अछि । समाजिकस्तर पर हुअवाला एहन निर्णय एकपीक्षिय हुअ सकैए, आ होइतो छल एहन बहुत उदाहरण अछि । मुदा, सर्वपक्षिय हितक बात रहल तखन एकटाकेँ डेरएने धमकैने, दण्डित कएने आओर गोटे डेराइत अछि , सचेत होइत अछि, सुधरैत अछि तखन ओहन निर्णय करबस’ नइ चूकैत छल ।
लोक (दोषी वा निदोर्षि) समाजिकस्तर पर भेल पञ्चैतीक निर्णय सहजे स्वीकार कलैत छल । मुदा अखनुका समयमे जेना–जेना लोक बुझनीक भेल जारहल अछि,। तेना–तेनाक पञ्चक निर्णयस’ चित्त नइ बुझला पर प्रहरी प्रशासन, अदालतक देहरीधरि पुंगिक न्यायक गुहार लगबैत अछि । ओकिल, प्रहरी प्रशासनीक निकायमे हजारों, लाखो रकम खर्च क’ क’ अन्ततः सन्तोषो करैए । तैँ अखनु समान्य साँई बहुमे हुअबाला झगड़ाक फैशला लेल सेहो लोक प्रहरी, प्रशासनीक निकायमे चल जाइए । लेनी–देनी,मनखप–बटैयाबला झण्झट फरिझाबस’ ल’क’ राढ़ि–बेटकौखी सन कहा कहौबल गड़ा गड़ौवल कएनिहारि, घरमे साउंस ठुन्कौलक, ननदि झगरा लगौलक, दियादनि परतर देलक, भौजाई गरियौलक, देउर रबस कएलक, ससुर हुलकल, घरबाला डेगौलक ई सभ आपसी पारिवारिक समस्यासभकेँ घर परिवारस’ हुअबाला निर्णय समाजक आगु जाइत अछि । त’ समाज गामक इज्जति नाङ्गट उघार नइ होए ताहि लाथे गाममे निर्णय कए मीलान करैत अछि । मुदा आब एहनो घटनासभ प्रहरी प्रशासनिक निकायमे पुंगैत अछि । जकर उदाहरण तराईक्षेत्रक कोनो प्रहरी कार्यालय, जिला प्रशासन सहितक सरोकारी निकायमे मानव हेंज देखक लेल जासकैए । लोक फिरसानीक अनुमान सेहो लगाओल जासकैए ।कानुनीराजमे कानुनक साशन व्यवस्थामे कानुनी उपचार करब आवश्यक होइत अछि । मुदा समाजिकस्तर पर हुअबला फैशला समाजमे क’ लिअमे बुद्धिमानी अछि, सामुदायिक मेल मीलाप मध्यस्ता केन्द्र जनकपुर नगरक अगुवा मिथिलेशलाल कर्ण कहैत छथि । हरमसबहक समाज जे पहिनहीस’ एहन नीति बनाक चलैत आएल अछि । समाजिकस्तर पर घटित घटनाक कारण आ ओकर निवारणक जे पद्धति समाज अपनोने छल ओ अखनो उपयुक्त रहल तर्क अछि । समाजिक हितलेल अपन कुशलता आ बुद्धिमताक परिचय हमरसबहक समाज पहिनेस’ दैत आएल अछि । मुदा अखनु ओइमे बदलाव आविगेल अछि,तकरकारण अछि लोभी प्रबृति आ एक दोसरकेँ लड़ाक धन उगाहिक माध्यम बनाएब आ अपनाकेँ सुरखुरु कहाएब, ओहन मानसिकता रहब । से कहब अछि नेपाल पत्रकार महासंघक पूर्व केन्द्रिय सदस्य एवं धनुषाक पूर्वअध्यक्ष अशोक रौनियारकेँ । वर्तमान समयमे समाजमे किछु तेहनतत्वक कारण सउंसे समाज प्रदुषित आ समाजिक प्राणि दुखित भरहल अछि । पञ्चकेँ परमेश्वर मानैत जाइत छल, पञ्चायतमे निर्णय तेहने होइत छल । ओ परमेश्वरो आब लोभ लालचस’ भरल आ निहित फैदा लेल निर्णय करैत अछि । जे सर्व स्वीकार्य नइ भेने प्रहरी प्रशासनमे समान्य बात एकटा मुद्दा बनिक जाइत अछि । लोक ओइमे ओझराएल रहैत अछि । ई खेला ओहिना नइ होइत अछि । ग्रामिणक्षेत्रमे प्रहरी प्रशासनस’ मीलल समाजक किछु तेहन लोक गाम घरमे खरो खड़खड़एला पर कान ठाढ़ कएने रहल । पीड़ित आ पीड़क दूनुकेँ उकसौलक , चढ़ौलक आ थाना–प्रहरीमे निवेदन धरवा देलक, फेर की महो महो ! एना कएलामे तेहन धूरन्धर लोक तिनतर्फा कमिशन खाइत अछि । विभिन्न बहाने दूनु झगरियास’ अलगे, प्रहरी प्रशासनस’ अलगे ! ई व्यथीति अखनुका समाजक अछि । अइ सम्बन्धमे पत्रकार अबधेश कामत अपन फरक धारना राखैत कहैत छथि–‘‘ हरेक क्षेत्रमे क्रपशने–क्रपशन अछि । मात्र ४० वर्ष पहिने समाजमे रहएबाला लोक एकदोसरके बारेमे गम्भिर अध्ययन अनुसंधान करैत, अनुभव संग्रह करैत छल । एक दोसरस’ ओकर चर्चा परिचर्चा करैत छल । आब एना करएबालाकेँ ठामे कहि दैत अछि तों हमर अदखोइ बदखोइ करएबाला के ? उन्टे खिदानत कदैत अछि । आब सोशल सान्सक बात रहिए नइ गेल अछि । आब सभतरि क्रप्शन साइन्सक बोलबाला अछि ।’’लोक एक–दोसरक घरमे बिनु टोकारि देनहँु खोज पुछारि करए लेल कि केहन समस्या अछि । ओइकेँ हल निकालब लेल कि कसैत छी ओ उपकैरक पुछ जाइत छल । आब ओहिना घर दिश तकला पर चिन्हा परिचय रहलो पर चट् द’ घरबैया कहि दैत अछि तों हमर घर देहरी दिश हुलकी किएक मारलाह ! एहनमे लोकस’ लोक डेराए लागल अछि । प्रायः सभकेँ सभ अपन अपनामे सीमित भगेल अछि । समाजमे रहितो समाजिक प्राणि अपनामे समटाक रहिगेल अछि ।